text:
Jehofa ke Modimo wa Thulaganyo
“Modimo ga se Modimo wa tlhakatlhakano eupša ke wa khutšo.”
1, 2. (a) Modimo o bopile mang pele, gona o mo dirišitše bjang? (b) Ke’ng seo se bontšhago gore barongwa ba na le thulaganyo?
JEHOFA, yena Mmopi wa legohle, o dira dilo ka thulaganyo. Tlholo ya gagwe ya mathomo ke Morwa wa gagwe yo a tswetšego a nnoši yo a bitšwago “Lentšu,” ka gobane ke mmoleledi yo mogolo wa Modimo. Lentšu o hlanketše Jehofa ka nywaga e mentši kudu, ka gobane Beibele e re: “Mathomong Lentšu o be a le gona, Lentšu o be a na le Modimo.” E bile re botšwa gore: “Tšohle di bile gona ka yena [Lentšu] gomme ga go seo se bilego gona se sa dirwa ke yena.” Nywaga ya ka godingwana ga e 2 000 e fetilego, Modimo o ile a romela Lentšu mo lefaseng moo a ilego a dira thato ya Tatagwe ka potego e le motho yo a phethagetšego, Jesu Kriste.
2 Pele ga ge Morwa yo wa Modimo a ka tla lefaseng, o be a hlanketše Modimo ka potego e le “mošomi yo a nago le bokgoni.” (Die. 8:30) Jehofa o mo dirišitše go bopa barongwa ba dimilionemilione kua legodimong. (Bakol. 1:16) Pego e nngwe ya Beibele ge e bolela ka barongwa bao e re: “Go na le ba milione (1 000 000) bao ba ilego ba tšwela pele ba hlankela [Jehofa], le ba dikete tše lesome (10 000) ga dikete tše lesome (10 000) bao ba ilego ba tšwela pele ba eme pele ga gagwe.” (Dan. 7:10) Dibopiwa tše tše dintši tša moya di hlaloswa e le “madira” a Jehofa ao a nago le thulaganyo.
3. Dinaledi le dipolanete ke tše dintši gakaaka’ng, gona di rulagantšwe bjang?
3 Re ka re’ng ka dilo tše di lego legohleng, bjalo ka dinaledi tše di sa balegego le dipolanete? Kuranta ya the Houston, Texas, Chronicle e boletše ka nyakišišo ya morago bjale ya mabapi le dinaledi yeo e begilego gore go na le dinaledi tše “300 sextilione, goba gore palo ya tšona e oketšegile ka makga a mararo go feta yeo borathutamahlale ba bego ba e tseba peleng.” Pego yeo e oketša ka gore: “Palo yeo ke 3 yeo e latelwago ke dinnoto tše 23. Goba 3 trilione ge e balwa ka makga a 100 bilione.” Dinaledi di rulagantšwe ka melalatladi, gomme molalatladi o mongwe le o mongwe o na le dinaledi tše dibilione goba tše ditrilione, go akaretša le dipolanete tše dintši. Melalatladi e mentši ya dinaledi e rulagantšwe gape ka dihlopha tše dinyenyane le tše dikgolo kudu.
4. Ke ka baka la’ng re ka letela gore bahlanka ba Modimo mo lefaseng ba be le thulaganyo?
4 Go swana le dibopiwa tša moya tše di botegago tša legodimong, magodimo a kgonthe a rulagantšwe ka tsela e makatšago. (Jes. 40:26) Ka gona, re ka letela gore Jehofa a rulaganye bahlanka ba gagwe ba mo lefaseng. O nyaka gore ba dule ba na le thulaganyo, e bile seo se bohlokwa kudu ka gobane ba na le mošomo wa bohlokwa wo ba swanetšego go o dira. Pego e kgahlišago ya potego ya barapedi ba Jehofa ba nakong e fetilego le ba mehleng yeno, e nea bohlatse bjo matla bja gore o be a dutše a ba thekga le gore “ga se Modimo wa tlhakatlhakano eupša ke wa khutšo.”
BATHO BA MODIMO BA BOGOLOGOLO BAO BA BEGO BA NA LE THULAGANYO
5. Thulaganyo ya gore batho ba tlale lefase e ile ya šitišwa bjang?
5 Ge Jehofa a be a bopa batho ba mathomo, o ile a ba botša gore: “Tswalang le ate le tlale lefase le be le le fenye, le buše dihlapi tša lewatle le dinonyana tše di fofago magodimong le sephedi se sengwe le se sengwe se se gagabago lefaseng.” (Gen. 1:28) Batho ba be ba swanetše go oketšega ka tsela e rulagantšwego go fihlela lefase ka moka e eba Paradeise. Thulaganyo yeo e ile ya šitišwa ka nakwana ke go se kwe ga Adama le Efa. (Gen. 3:1-6) Ge nako e dutše e eya, “Jehofa [o ile] a bona gore bobe bja batho bo be bo tletše lefaseng le gore sohle seo se bego se ratwa ke dikgopolo tša bona le dipelo tša bona e be e le se sebe ka dinako tšohle.” Ka baka leo, “lefase le be le senyegile pele ga mahlo a Modimo wa therešo e bile le tletše bošoro.” Ka gona, Modimo o ile a rera go tliša meetsefula lefaseng ka moka ao a bego a tla fediša batho bao ba sa mmoifego.—Gen. 6:5, 11-13, 17.
6, 7. (a) Ke ka baka la’ng Jehofa a ile a phološa Noa? (Bona seswantšho seo se lego mathomong a sehlogo.) (b) Go ile gwa direga’ng ka batho ka moka bao ba sa botegego ba mehleng ya Noa?
6 Lega go le bjalo, “Noa yena o be a amogelega mahlong a Jehofa” ka gobane “e be e le monna wa go loka” yo a bego “a se na bosodi gare ga batho ba mehleng ya gagwe.” Ka ge “Noa [a] be a sepela le Modimo wa therešo,” Jehofa o ile a mo laela gore a age areka e kgolo. (Gen. 6:8, 9, 14-16) E be e agilwe ka tsela ya gore e kgone go phološa batho le diphoofolo. Ka go kwa, “Noa [o ile] a dira tšohle tšeo Jehofa a mo laetšego tšona,” gomme ka thušo ya lapa la gagwe, a fetša modiro woo wa go aga ka thulaganyo. Ka morago ga ge diphedi di tsentšhitšwe ka arekeng, “Jehofa [o ile] a tswalela mojako.”
7 Ge Meetsefula a be a etla ka 2370 B.C.E., Jehofa o ile “a fediša selo se sengwe le se sengwe seo se bego se phela lefaseng,” eupša a phološa Noa wa mmotegi le lapa la gagwe ka arekeng. (Gen. 7:23) Motho yo mongwe le yo mongwe lehono mo lefaseng ke setlogolo sa Noa, barwa ba gagwe le basadi ba bona. Eupša batho ka moka ba sa botegego bao ba bego ba se ka arekeng ba ile ba fedišwa ka gobane ba ile ba gana go kwa Noa “mmoledi wa toko.”
8. Go na le bohlatse bofe bja gore go be go na le thulaganyo e botse Isiraeleng ge Modimo a be a laela batho ba gagwe gore ba tsene Nageng ya Kholofetšo?
8 Nywaga ya ka godimo ga e makgolo a seswai ka morago ga Meetsefula, Modimo o ile a rulaganya Baisiraele gore e be setšhaba. Go be go tla nyakega gore ba be le thulaganyo e botse dikarolong ka moka tša maphelo a bona, kudukudu ditabeng tša borapedi. Ka mohlala, go tlaleletša palong e kgolo ya baperisita le Balefi ba Baisiraele, go be go na le “basadi bao ba bego ba hlankela ka tsela e rulagantšwego mojakong wa tente ya kopano.” (Ek. 38:8) Lega go le bjalo, ge Jehofa Modimo a be a laela batho ba Isiraele go tsena nageng ya Kanana, moloko woo o ile wa se botege gomme a o botša gore: “Le ka se tsene nageng yeo ke ikannego ke emišitše seatla sa ka gore ke tla dula le lena go yona. Go tla tsena feela Kalebe morwa wa Jefune le Joshua morwa wa Nuni” ka gobane ba ile ba tliša pego e botse ge ba be ba etšwa go hlola Naga ya Kholofetšo. (Num. 14:30, 37, 38) Ka tlhahlo ya Modimo, Moshe ka morago o ile a laela Joshua gore e be mohlatlami wa gagwe. (Num. 27:18-23) Ge Joshua a be a le kgauswi le go tsenya Baisiraele nageng ya Kanana, o ile a botšwa gore: “O se ke wa boifa goba wa tšhoga, ka gobane Jehofa Modimo wa gago o na le wena gohle moo o yago gona.”
9. Rahaba o be a ikwa bjang ka Jehofa le batho ba gagwe?
9 Ruri Jehofa Modimo o ile a ba le Joshua gohle moo a bego a eya gona. Ka mohlala, ela hloko seo se ilego sa direga ge Baisiraele ba be ba hlomile mešaša kgauswi le motse wa Kanana e lego Jeriko. Ka 1473 B.C.E., Joshua o ile a roma banna ba babedi gore ba yo hlola motse wa Jeriko gomme gona moo ba gorogela ntlong ya Rahaba wa mogweba-ka-mmele. Rahaba o ile a ba uta tlhakeng ya ntlo ya gagwe gore ba se hwetšwe ke banna bao kgoši ya Jeriko e bego e ba romile go ba swara. Rahaba o ile a botša dihlodi tšeo tša Baisiraele gore: “Ke a tseba gore Jehofa o tlo le nea naga ye. . . . Ka gobane re kwele kamoo Jehofa a gopišitšego meetse a Lewatle le Lehwibidu pele ga lena . . . le ka seo le se dirilego dikgoši tše pedi tša Baamore.” A oketša ka gore: “Jehofa Modimo wa lena ke Modimo kua godimo magodimong le mo tlase lefaseng.” (Josh. 2:9-11) Ka ge Rahaba a ile a thekga mokgatlo wa Jehofa wa mehleng yeo, Modimo o ile a kgonthišetša gore yena le ba gabo ba a phologa ge Baisiraele ba fediša Jeriko. (Josh. 6:25) Rahaba o ile a bontšha tumelo, a boifa Jehofa le go hlompha batho ba gagwe.
BAKRISTE BA LEKGOLONG LA PELE LA NYWAGA BA BE BA NA LE THULAGANYO E BOTSE
10. Ke’ng seo Jesu a ilego a se botša baetapele ba bodumedi ba Bajuda ba mehleng ya gagwe, gona ke ka baka la’ng a ile a ba botša mantšu ao?
10 Ka tlase ga boetapele bja Joshua, batho ba Isiraele ba ile ba fenya metse ya Kanana ka go latelana gomme ba thopa naga yeo. Eupša go ile gwa direga’ng nywageng ya ka morago? Go theoša le nywaga, Baisiraele ba ile ba roba melao ya Modimo leboelela. Nakong ya ge Jehofa a be a romela Morwa wa gagwe lefaseng, go se kwe ga bona Modimo le baromiwa ba gagwe go be go le pepeneneng moo Jesu a ilego a bitša Jerusalema gore ke “mmolai wa baporofeta.” (Bala Mateo 23:37, 38.) Modimo o ile a se sa amogela baetapele ba bodumedi ba Bajuda ka baka la go se mmotegele ga bona. Ka go re’alo, Jesu o ile a ba botša gore: “Le tla amogwa Mmušo wa Modimo wa newa setšhaba seo se tšweletšago dienywa tša wona.”
11, 12. (a) Ke’ng seo se hlatselago gore lekgolong la pele la nywaga Jehofa o ile a hlanogela setšhaba sa Bajuda gomme a thoma go šegofatša mokgatlo o mofsa? (b) Mokgatlo wo o mofsa wa Modimo o be o bopša ke bomang?
11 Lekgolong la pele la nywaga C.E., Jehofa o ile a hlanogela setšhaba sa go se botege sa Isiraele. Lega go le bjalo, seo se be se sa bolele gore o be a ka se sa ba le mokgatlo wa bahlanka ba gagwe ba botegago mo lefaseng. Jehofa o ile a thoma go šegofatša mokgatlo o mofsa wo o bego o latela Jesu Kriste le dithuto tša gagwe. Mokgatlo wo o thomile ka Pentekoste ya 33 C.E. Letšatšing leo, barutiwa ba Jesu ba e ka bago ba 120 ba be ba kgobokane lefelong le itšego kua Jerusalema ge “ka tšhoganetšo [go eba] le lešata le le tšwago legodimong le bjalo ka ledimo le matla, la tlala ntlo ka moka.” Ke moka “ba bona dikgabo tša mollo tše e kego ke maleme, tša arogana gomme yo mongwe le yo mongwe a dulwa godimo ke e tee, ka moka ga bona ba tlala moya o mokgethwa ba thoma go bolela ka maleme a fapafapanego, go ya kamoo moya o bego o ba fa gore ba bolele ka gona.” (Dit. 2:1-4) Tiragalo ye e makatšago e ile ya nea bohlatse bjo bo sa ganetšegego bja gore Jehofa o be a thekga mokgatlo wo o mofsa, woo o bego o bopša ke barutiwa ba Kriste.
12 Letšatšing leo le kgahlišago, “batho ba e ka bago ba dikete tše tharo (3 000) ba [ile ba] tlaleletša” palo ya balatedi ba Jesu. Go oketša moo, “Jehofa [o ile] a tšwela pele a ba oketša letšatši le letšatši ka bao ba bego ba phološwa.” (Dit. 2:41, 47) Modiro wa baboledi bao ba lekgolong la pele la nywaga o be o atlega kudu moo “lentšu la Modimo [le ilego] la tšwela pele le gola gomme palo ya barutiwa ya tšwela pele e ata kudu Jerusalema.” Gaešita le “lešaba le legolo la baperisita [le ile] la ikokobeletša tumelo.” (Dit. 6:7) Ka go re’alo, batho ba bantši ba dipelo tše dibotse ba ile ba amogela ditherešo tšeo di bego di bolelwa ke ditho tša mokgatlo wo o mofsa. Ka morago, Jehofa o ile a nea bohlatse bja gore o sa thekga mokgatlo woo ge a be a thoma go tliša “batho ba ditšhaba” ka phuthegong ya Bokriste.
13. Mošomo wa mokgatlo o mofsa wa Modimo e be e le ofe?
13 Balatedi ba Kriste ba be ba tseba gabotse mošomo wo Modimo a bego a ba neile wona. Jesu ka boyena o be a ba beetše mohlala, ka gobane ka morago ga gore a kolobetšwe, o ile a thoma go bolela ka “Mmušo wa magodimo.” (Mat. 4:17) Jesu o ile a ruta barutiwa ba gagwe go dira mošomo o swanago. O ile a ba botša gore: “Le tla ba dihlatse tša ka Jerusalema, Judea ka moka le Samaria le go fihla karolong ya kgole ya lefase.” (Dit. 1:8) Balatedi ba Kriste ba lekgolong la pele la nywaga ba be ba kwešiša gabotse seo se bego se letetšwe go bona. Ka mohlala, kua Antiokia ya Pisidia, ka sebete Paulo le Baranaba ba ile ba botša baganetši ba bona ba Bajuda gore: “E be e le mo go swanetšego gore lentšu la Modimo le botšwe lena pele. Ka ge le le gana gomme le sa ikahlole le le bao ba swanelwago ke bophelo bjo bo sa felego, gona re retologela ditšhabeng. Gobane Jehofa o re neile taelo ka mantšu a: ‘Ke le beile gore le be seetša sa ditšhaba, gore le be phološo go iša pheletšong ya lefase.’” (Dit. 13:14, 45-47) Ga e sa le go tloga lekgolong la pele la nywaga, karolo ya lefaseng ya mokgatlo wa Modimo e be e dutše e tsebatša tokišetšo ya gagwe ya go phološa batho.
BATHO BA BANTŠI BA A FELA, EUPŠA BATHO BA MODIMO BA A PHOLOGA
14. Go ile gwa direga’ng ka Jerusalema ya lekgolong la pele la nywaga, eupša ke bomang bao ba ilego ba phologa?
14 Bajuda ba bantši ga se ba ka ba amogela ditaba tše dibotse gomme ba be ba tlo welwa ke masetlapelo, ka gobane Jesu o be a lemošitše barutiwa ba gagwe ka gore: “Ge le bona Jerusalema e dikologilwe ke madira a hlomilego ditente, gona le tsebe gore e kgauswi le go dirwa lešope. Ke moka bao ba lego Judea ba thome go tšhabela dithabeng, bao ba lego gare ga yona ba tšwe go yona gomme bao ba lego dinagamagaeng ba se ke ba tsena go yona.” (Luka 21:20, 21) Seo Jesu a se boletšego e sa le pele se ile sa direga. Ka baka la ge Bajuda ba ile ba rabela mmušong wa Roma, madira a Baroma ao a bego a eteletšwe pele ke Cestius Gallus a ile a dikanetša Jerusalema ka 66 C.E. Lega go le bjalo, gateetee madira ao a ile a gomela morago gomme seo sa nea balatedi ba Jesu sebaka sa go tšwa Jerusalema le Judea. Go ya ka radihistori Eusebius, ba bantši ba ile ba tšhabela ka mošola wa Noka ya Jorodane gomme ba ya Pella kua Perea. Ka 70 C.E., madira a Baroma ao a bego a eteletšwe pele ke Molaodi Titus a ile a boa gomme a senya Jerusalema. Eupša Bakriste ba botegago ba ile ba phologa ka gobane ba ile ba kwa temošo ya Jesu.
15. Bokriste bo ile bja tšwela pele bo atlega maemong afe?
15 Go sa šetšwe mathata, tlaišo le diteko tše dingwe tša tumelo tšeo di bego di wela balatedi ba Kriste, Bokriste bo ile bja tšwela pele bo atlega lekgolong la pele la nywaga. (Dit. 11:19-21; 19:1, 19, 20) Bakriste bao ba ile ba tšwela pele ba atlega moyeng ka gobane Modimo o be a ba šegofatša.
16. Ke’ng seo Mokriste yo mongwe le yo mongwe a bego a swanetše go se dira gore a dule a phetše gabotse moyeng?
16 E le gore Bakriste bao ba dule ba phetše gabotse moyeng, yo mongwe le yo mongwe wa bona o be a swanetše go katana. Go ithuta Mangwalo ka mo go tseneletšego, go ba gona dibokeng ka mehla bakeng sa go rapela le go tšea karolo ka mafolofolo modirong wa go bolela ka Mmušo go be go le bohlokwa. Mediro e bjalo e ile ya thuša batho ba Jehofa mehleng yeo go dula ba phetše gabotse moyeng le go ba batee, go etša ge go le bjalo le lehono. Bao ba bego ba kopanela le diphuthego tša mehleng yeo tšeo di bego di na le thulaganyo e botse ba ile ba holwa kudu ke moya wa boikgafo le thušo ya balebeledi le bahlanka ba bodiredi. (Bafil. 1:1; 1 Pet. 5:1-4) Le gona diphuthego di swanetše go ba di ile tša thaba kudu ge bagolo ba basepedi ba go swana le Paulo ba be ba di etela! (Dit. 15:36, 40, 41) Go swana ga borapedi bja rena le bja Bakriste ba lekgolong la pele la nywaga ke mohlolo. Ruri re leboga kudu gore Jehofa o ile a rulaganya bahlanka ba gagwe ba mehleng yeo le ba lehono! *
17. Ke’ng seo se tlago go ahlaahlwa sehlogong se se latelago?
17 Ge lefase la Sathane le batamela go fedišwa ga lona mehleng ye ya bofelo, karolo ya lefaseng ya mokgatlo wa Jehofa wa legohleng e gatela pele ka lebelo. Na o sepedišana le wona? Na o be o dutše o dira tšwelopele ya moya? Sehlogo se se latelago se tla go bontšha kamoo o ka dirago seo ka gona.
^ ser. 16 Bona sehlogo se se rego, “Bakriste ba Rapela ka Moya le ka Therešo” le se se rego, “Ba Tšwela Pele ba Sepela Therešong” ka go Morokami wa July 15, 2002. Tsela yeo karolo ya lefaseng ya mokgatlo wa Modimo e rulagantšwego ka yona lehono e ahlaahlilwe ka botlalo ka pukung ya Dihlatse tša Jehofa


c: text/html

text:
DINTLHAKGOLO TŠA NGWAGOLA
Mokgatlo wo o Tšwelago Pele
Ka Labohlano, July 5, 2013, lapa la Bethele ya United States le ile la thaba kudu ge le be le ekwa Anthony Morris wa Sehlopha se Bušago a tsebiša gore: “Ka Labone, July 4, 2013, go ile gwa fihlelelwa tumelelano ya go rekiša meago e tshelelago yeo e akaretšago meago yeo e lego 117 Adams Street le 90 Sands Street kua Brooklyn. Go rekišwa ga Moago wa pele go ya go wa bohlano go ra gore re swanetše go ba re tšwele meagong yeo magareng ga August lenyaga.”
Ngwanabo rena Morris o hlalositše gore Lefapha la Bohlatswetšo le la Dry Clean, ao a lego lebatong la botshelela le la bošupa Moagong wa boraro, a tla tšwela pele a šoma moo go fihlela magareng ga 2014. O itše: “Mohlomongwe moagong wa 90 Sands Street re tla huduga ka 2017.”
Go rekišwa ga meago ye e megolo e tshelelago ke karolo ya maiteko a go huduša ntlokgolo ya lefase ya Dihlatse tša Jehofa kua New York City go e iša lefelong la diheketara tše 102 kua Warwick, New York. Lega go le bjalo, go lokišeletša lefelo leo la moago go be go ka se thome go fihlela go hweditšwe mangwalo a semolao a go nea tumelelo ya gore go agiwe.
Ka gona, ka Labone, July 18, lapa la Bethele ya United States le ile la theetša ka phagahlo tsebišo yeo e ilego ya balwa ke Mark Sanderson wa Sehlopha se Bušago yeo e bego e re: “Re thabela go le tsebiša gore bošegong bja Laboraro, July 17, Warwick Planning Board e dumelelane le polane ya moago wa ntlokgolo e mpsha ya Dihlatse tša Jehofa. Ye ke tumelelo ya mafelelo yeo e nyakegago gore re hwetše ditumelelo tša go thoma go aga. Ke mo go kgahlišago go tseba gore tumelelo ya bošegong bja maabane e tlile nywaga e mene tlwaa go tloga letšatšing leo re feditšego ka lona go reka setsha sa Warwick. Go oketša moo, ditiragalo tša matšatšing a sego kae a fetilego tšeo di lebišitšego gore re hwetše tumelelo ye ke bohlatse bjo bogolo bja gore Jehofa o a re šegofatša.” Ngwanabo rena Sanderson o ile a leboga yo mongwe le yo mongwe ka go šoma ka thata le ka go rapela go tšwa pelong gore mošomo wo o bohlokwa o atlege. O itše: “Ka godimo ga tšohle, re tumiša Jehofa le go mo leboga ka go kgona go thoma mošomo wo wa bohlokwa wa go hudušetša ntlokgolo ya lefase kua Warwick, New York.”
Ka Labohlano, July 26, Ngwanabo rena Morris o ile a ba le seboka le baithaopi ba 1 000 ba Bethele le ba Komiti ya tša Meago ya Tikologo ka phapošing ya go jela kua Tuxedo, New York, e lego lefelo leo go beilwego ditlabakelo tša modiro wa go aga wa Warwick. Ka morago ga go ba aga moyeng, o ile a bolela gore go na le tsebišo yeo a swanetšego go e dira. Ngwanabo rena Morris o itše: “Mo seatleng sa ka ke swere selo seo ke sa tšwago go se amogela seo ke nyakago go se abelana le lena. Karolo ya ka godimo ya fomo ye e re: ‘Tumelelo ya go Aga.’” Pele a ka ya kgole, baithaopi ba ile ba opa magoswi. Ngwanabo rena Morris o ile a tšwela pele ka go bala dikarolo tša tumelelo ya mathomo e kgolo ya go aga yeo e ntšhitšwego ke toropo ya Warwick diiri tše tharo pele ga moo, gomme seo sa thabiša bohle bao ba bego ba le gona.
Go Direga Eng Wallkill, Warwick le Tuxedo?
Ga e sa le mošomo wa go katološa meago o thomile kua Wallkill ka August 2009, bana babo rena le dikgaetšedi ba e ka bago ba 2 800 ba hlanketše moo e le baithaopi ba nakwana. Mošomo woo o akaretša go agwa ga moago o mofsa wa bodulo, lefelo la go phaka dikoloi le diofisi. O mongwe wa meago ya bodulo o a lokišwa, le gona go dirwa diphetogo lefelong la go gatiša, bohlatswetšo, holo, moagong wa ditlabakelo le moo go gorogelago baeng. Go letetšwe gore modiro wa go katološa meago o tšwele pele go fihlela mafelelong a 2015.
Go dutše go le bjalo, modiro wa go aga ntlokgolo e mpsha ya lefase o thomile kua Warwick. Dikgweding tše sego kae ga e sa le modiro o thomilwe, go be go dutše go kgorwa le go lokišeletša lefelo leo go thoma go aga gotee le go tsenya diphaephe tša ka tlase ga mmu. Go agwa ga meago ya pele e meraro, e lego Lefelo la go Lokiša Dikoloi, Lefelo la go Phaka Dikoloi tša Baeng le Moago wa go Lokiša Ditlabakelo go thomilwe mafelelong a 2013. Meago ye e bohlokwa kudu bakeng sa go hlokomela didirišwa le batho bao ba šomago moo nakong ya ge go agiwa le ge go tla be go fedile. Ka morago ga moo go tla agiwa meago ya bodulo, Diofisi le Moago wa Ditlabakelo yeo go rulagantšwego gore e thongwe ka 2014.
Setho sa Komiti ya Modiro wa go Aga e lego Kenneth Chernish o hlalosa gore lefelo la kua Tuxedo, e lego setsha sa diheketara tše 20 seo se lego dikhilomithara tše e ka bago tše lesome ka leboa la Warwick, “ke lona le thekgago go agwa ga ntlokgolo e mpsha kua Warwick. Ba bangwe ba baithaopi ba tla dula moo le gona go tla apeelwa moo, gwa bewa ditlabakelo le didirišwa tša go aga.” E le gore go akgofišwe modiro wa go aga kua Tuxedo, Dikomiti tše mmalwa tša Meago tša Tikologo tša ka bohlabela bja United States di thuša ka dikarolo tše itšego tša modiro.
Baithaopi ba bantši bao ba šomago le Dikomiti tša Meago tša Tikologo nageng ka bophara le bona ba fagahletše go tšea karolo modirong wa go aga ntlokgolo e mpsha ya lefase. Bana babo rena le dikgaetšedi bao ba nago le bokgoni ba šetše ba ithaopetše go šoma ka nakwana mafelong a. Leslie Blondeau, yoo yena le monna wa gagwe e lego Peter ba šomago go tsenya dipompi le diphaephe, o re: “Go šoma gotee go dira gore re batamelane kgauswi e bile go dira gore re be le dilo tšeo re tlago go di gopola ka nako e telele.”
Mallory Rushmore o re: “Ga bjale ke šoma le bao ba tsenyago mohlagase mo Tuxedo. Letšatši le lengwe le le lengwe le kgahliša kudu. Go a thabiša go bona baithaopi ka moka ba šoma gotee.”
Quincy Dotson o re: “Ye ke tokelo e kgolo kudu. Ke be ke nagana gore ke tlo lahlegelwa kudu, eupša ge e le gabotse ke holega go feta kamoo ke bego ke naganne.”
Ngwanabo rena Chernish o re: “Ke mo go kgahlišago kudu go tšea karolo modirong wo. Bana babo rena le dikgaetšedi ba šoma ka lebelo le ka bokgwari, e bile ba thabela mošomo wa bona kudu.”

robotstxt: allowed

filter: keep


text:
Kgaolo 5: Bophelo bo Thoma go ba Thata
KA MORAGO ga gore Adama le Efa ba rakwe serapeng sa Edene, ba ile ba ba le mathata a mantši. Ba ile ba swanelwa ke go šoma ka thata gore ba hwetše dijo. Go e na le gore ba bone go mela dihlare tše dibotse tša dienywa, ba ile ba bona go mela meetlwa le dimela tše di hlabago. Se ke seo se ilego sa direga ge Adama le Efa ba ile ba se kwe Modimo gomme e se sa le bagwera ba Gagwe.
Eupša se bohloko le go feta, Adama le Efa ba be ba ka se sa phela ka mo go sa felego. Gopola gore Modimo o be a ba lemošitše gore ba be ba tla hwa ge ba ka ja dienywa tša sehlare se itšego. Go tloga letšatšing leo ba di jelego ka lona, ganyenyane-ganyenyane ba be ba tla tšofala ke moka mafelelong ba hwa. Ruri e bile mašilo ka go se theetše Modimo!
Bana ba Adama le Efa ka moka ba belegwe ka morago ga gore Modimo a rake batswadi ba bona serapeng sa Edene. Se se bolela gore bana bao le bona ba be ba tla tšofala le go hwa.
Ge nkabe Adama le Efa ba ile ba kwa Jehofa, ruri bona le bana ba bona nkabe ba ile ba thabela bophelo. Ka moka ga bona nkabe ba ile ba phela ka mo go sa felego lefaseng ba thabile. Nkabe go se na yo a bego a tla tšofala, a babja le go hwa.
Modimo o nyaka gore batho ba phele ka mo go sa felego ba thabile gomme O holofetša gore ka letšatši le lengwe go tla ba bjalo. Ga se feela gore lefase e tla ba le lebotse, eupša le batho ka moka ba tla phela gabotse mmeleng. E bile batho ka moka lefaseng ba tla gwerana le go ba bagwera ba Modimo.
Eupša Efa e be e se sa hlwa e le mogwera wa Modimo. Ka gona go be go se bonolo ge a be a belega bana. O be a ekwa bohloko. Na o a bona gore go se kwe ga gagwe Jehofa go mo tlišeditše manyami a magolo?
Adama le Efa ba ile ba ba le barwa le barwedi ba bantši. Ge morwa wa bona wa pele a be a belegwa, ba ile ba mmitša Kaine. Ba ile ba bitša morwa wa bona wa bobedi gore ke Abele. Na o a tseba gore ke eng seo se ilego sa ba diragalela?
Genesi 3:16-23; 4:1,2; Kutollo 21:3,4.
Dipotšišo
- Bophelo bo be bo le bjang go Adama le Efa ka ntle ga serapa sa Edene?
- Ke’ng seo se ilego sa thoma go diragalela Adama le Efa, gona ka baka la’ng?
- Ke ka baka la’ng bana ba Adama le Efa ba be ba tla tšofala le go hwa?
- Ge nkabe Adama le Efa ba ile ba kwa Jehofa, bona le bana ba bona ba be ba tla phela bjang?
- Go se kwe ga Efa go ile gwa mmakela bohloko bjang?
- Maina a barwa ba babedi ba pele ba Adama le Efa e be e le bomang? Bana ba bangwe bao ba lego mo seswantšhong ke bomang?
- Bana ba bangwe bao ba lego mo seswantšhong ke bomang?
Dipotšišo tša tlaleletšo
- Bala Genesi 3:16-23 le 4:1, 2.
Bophelo bja Adama bo ile bja ba bjang ka morago ga gore lefase le rogakwe? (Gen. 3:17-19; Baroma 8:20, 22)
Ke ka baka la’ng leina Efa, leo le bolelago gore “Yo a Phelago,” le be le mo swanetše? (Gen. 3:20)
Jehofa o ile a hlokomela Adama le Efa bjang gaešita le ka morago ga ge ba dirile sebe? (Gen. 3:7, 21)
- Bala Kutollo 21:3, 4.
“Dilo tša pele” tšeo o lebeletšego pele go di bona di fedišwa ke dife?


text:
Kamoo o ka Dirišago Tšhelete ka mo go Lekalekanego
Go oketša kgateletšong yeo re lebeletšanego le yona ya barekiši, maikwelo a rena le mekgwa ya rena di ka tlaleletša tabeng ya go diriša ga rena tšhelete ka mo go feteletšego. Ditšhišinyo tše tshela tša go go thuša go diriša tšhelete ka mo go lekalekanego ke tše.
O se ke wa reka o se wa rera. Na o thabišwa ke go reka le go hwetša phokoletšo? Ge e ba go le bjalo, o ka ba le tshekamelo ya go reka o se wa rera. Bakeng sa go thibela mokgwa woo, ema go se nene gomme o naganišiše ka ditlamorago tša go reka dilo tšeo o rerago go di reka, go ba le tšona le go di hloko- mela. Ema gomme o gopole dilo tšeo o ilego wa di reka nakong e fetilego o se wa rera gomme ka morago wa itshola. Iphe nako ya go nagana ka seo pele o ka dira phetho.
Phema go rekela gore o ikwe o thabile. Go reka go ka go dira gore o ikwe o thabile ka nakwana. Eupša ge o boelwa ke manyami, o ka ikwa o gapeletšega kudu gore o reke bakeng sa gore o ikwe o thabile. Go e na le gore o rekele gore o ikwe o thabile, tsoma bagwera bao ba ka go thekgago goba o itšhidulle ka tsela itšego bjalo ka go sepelasepela.
O se ke wa itapološa ka go reka. Mafelo a maemo a godimo a melokeloke ya mabenkele a dirile gore go reka go fetoge boitapološo. Gaešita le ge o ka etela lefelong la mabenkele goba wa fetleka Inthaneteng feela bakeng sa go ithabiša, bontši bja dilo tšeo o di bonago di hlametšwe go tsoša kganyogo ya gago ya go nyaka go reka. Reka feela ge o ena le selo seo o nyakago go se reka gomme o reke sona feela.
Kgetha bagwera ba gago ka šedi. Tsela yeo bagwera ba gago ba phelago ka yona le dipolelo tša bona di tutuetša dikganyogo tša gago kudu. Ge e ba o diriša tšhelete ka mo go feteletšego gore o swane le bagwera ba gago, gona kgetha bagwera bao ba sa tšeelego tšhelete le dithoto godimo.
Diriša dikarata tša mokitlana ka bohlale. Dikarata tša mokitlana di go nolofaletša go reka mola o sa nagane ka ditlamorago. Leka go lefelela dikoloto tša dikarata tša mokitlana ka botlalo kgwedi le kgwedi. Tseba ditswalo tša karata ya gago ya mokitlana le ditefelo tša gona, gomme o bapiše ditshenyagalelo tša dikarata tša mokitlana tšeo di bapatšwago bakeng sa go hwetša dikarata tšeo di sa bitšego kudu. Ela hloko dikarata tšeo di nago le ditshenyagalelo tše oketšegilego tša kadimo gomme di nea mehola yeo o sa e nyakego. Go e na le go reka ka sekoloto, boloka tšhelete bakeng sa go reka dilo tše dikgolo.
Tseba boemo bja gago bja tša ditšhelete. Go bonolo go diriša tšhelete ka mo go feteletšego ge e ba o sa kgonthišega ka boemo bja gago bja tša ditšhelete. Boloka dipego tšeo di lego nakong gomme o tsebe boemo bja gago bja tša ditšhelete ka botlalo. Dira thulaganyo ya kgwedi le kgwedi ya tirišo ya tšhelete yeo e theilwego mogolong wa gago le ditshenyagalelong tša nakong e fetilego. Dula o tseba gore tšhelete ya gago e dirišetšwa eng gomme o bapiše seo le thulaganyo ya gago. Kgopela mogwera yoo o mmotago gore a go thuše go kwešiša ditaba tša tša ditšhelete tšeo o sa tlwaelanago le tšona.


text:
Tsena Wepesaeteng ya Rena Kapejana!
Go thoma ka tokollo ye, Phafoga! e tla ba le dinomoro tša QR (quick response [karabelo ya kapejana]). Dinomoro tšeo ke eng? Ke dinomoro tše di kgethegilego tša kgokaganyo tšeo di tla dirago gore o kgone go tsena Wepesaeng ya rena gabonolo.Seo se nyakegago feela ke tablet ya go ba le khamera le e kgonago go tsena inthaneteng goba mogalathekgeng o nago le dilo tšeo.
- Taonelouta software e kgonago go bala dinomoro tša QR.
- Bula software yeo.
- Šupa nomoro ya QR ka khamera.
O tla išwa thwii Wepesaeteng ya rena!


text:
Na Dikotsi tša Tlhago ke Kotlo e Tšwago go Modimo?
Karabo ya Beibele
Beibele ga e rute gore Modimo ke yena a bakago dikotsi tša tlhago tšeo re di bonago lehono. Tsela yeo dikahlolo tša Modimo di hlalositšwego ka yona ka Beibeleng e fapane kudu le dikotsi tša tlhago.
- Modimo ga a fediše batho ka moka.
Beibele e re: “Motho o bona ponagalo ya ka ntle; eupša Jehofa yena o bona dipelo.”—1 Samuele 16:7.
- Jehofa o hlahloba dipelo tša batho gomme a fediša feela bao a bonago ba le kgopo.—Genesi 18:23-32.
- Modimo o thoma pele ka go romela ditemošo, ka go re’alo a nea bao ba mo kwago sebaka sa go tšhaba.
Ka lehlakoreng le lengwe, dikotsi tša tlhago di nea temošo e nyenyane goba tša se nee temošo ge di tlo hlasela, le gona di bolaya batho le go ba gobatša di sa hlaole. Go fihla bokgoleng bjo itšego, batho ba gakaditše dikotsi tše bjalo ka go senya tlhago le ka go aga mafelong ao a lego kotsing ya go hlaselwa ke ditšhišinyego tša lefase, mafula le maemo a šoro a leratadima.
Ithute ka mo go oketšegilego
Dikotsi tša Tlhago—Na ke Bohlatse bja Gore Modimo o Sehlogo?
Ka ge Modimo wa therešo a hloile ditiro tše sehlogo, ke ka baka la’ng a dumelela dikotsi tša tlhago di bolaya batho ba se nago molato?
Dikotsi tša Tlhago—Ke ka Baka la Eng e le tše Dintši Gakaakaa?
Jesu o boletše e sa le pele ka go ata ga dikotsi. Seo se bolela’ng go rena lehono?


text:
DOMINICAN REPUBLIC
Bokamoso bjo bo Kgahlišago
Botumo bjo Bobotse
Dihlatse tša Jehofa di šetše di na le nywaga e ka bago e 70 di le gona Dominican Republic. Nakong yeo ka moka, di itiretše leina le lebotse kudu. Gantši batho ba ya go bagoeledi ge ba le bodireding gomme ba ba kgopela dikgatišo, le gona go tlwaelegile go kwa batho tšhemong ba bolela mantšu a go swana le gore: “Bodumedi bjo ke a bo rata” goba “Lena le tloga le phela ka go dumelelana le Beibele.”
Ka mohlala, ela hloko seo se ilego sa direga ge go be go agiwa Holo ya Mmušo setsheng seo se bego se neetšwe ke ngwanabo rena. Ge ngwanabo rena yo a be a eya go ngwadiša setsha seo, o ile a hwetša gore go na le motho yo a itšego yo a iphilego sona ka boradia, gomme motho yoo o ile a latofatša ngwanabo rena yo ka gore o leka go mo amoga sona. Taba yeo e ile ya išwa kgorong ya tsheko. E be e le molato wo o gakantšhago ka gobane motho yoo o be a na le dipampiri tše di bontšhago gore setsha seo ke sa gagwe.
Ka nako e nngwe, moahlodi o ile a kgopela ramolao wa ngwanabo rena yo gore a hlalose gabotse gore o be a emela mang. Ka morago ga gore ramolao yo a hlalose gore o emela mokgatlo wo o dirišwago ke Dihlatse tša Jehofa, moahlodi yoo o ile a araba ka gore: “Ge e ba go le bjalo, gona ke a dumela gore setsha seo ke sa Hlatsegotee le wena. Dihlatse tša Jehofa ke a di tseba, e bile ke tseba gabotse gore di a botega. Di ka se tsoge di lekile go radia motho gomme tša tšea dilo tšeo e sego tša tšona.”
Ge bohlatse bo be bo rolwa pele ga kgoro ya tsheko, go ile gwa ba molaleng gore molatofatši yoo o be a dirišitše dipampiri tša boradia, ka gona moahlodi o ile a ema le Dihlatse molatong woo. Ramolao yo yo e lego Hlatse o itše: “Se ga se thome go direga. Dikgorong tša tsheko nageng ka bophara, nako le nako ge go bolelwa ka Dihlatse tša Jehofa, gantši di hlompšha kudu.”
Go Lebelela Bokamosong
Ge nako e dutše e eya, re tla bona gore ke batho ba bakae bao ba lokilego bao ba tlago go ithuta therešo ya Beibele gomme ya ba barapedi ba Modimo wa therešo. Ka se sebaka, go dirwa sohle go fihlelela batho ba bjalo. Ka mohlala, ka 2013 Dihlatse tša Jehofa kua Dominican Republic di feditše diiri tša ka godimo ga dimilione tše 11 di ruta batho Beibele, gomme tša swara dithuto tša Beibele tše 71 922. Le gona e bile mo go kgothatšago kudu go bona gore bagoeledi ba 9 776 ba ile ba tšea karolo mohuteng o itšego wa tirelo ya bobulamadibogo. Ka August wona ngwageng woo, bagoeledi ba 35 331 ba ile ba tšea karolo ka mafolofolo bodireding. Go oketša moo, go bonagala go sa tlo ba le koketšego e kgolo ka gobane batho ba 127 716 ba bile gona Segopotšong.
Modiro wa boboledi le wa go dira barutiwa kua Dominican Republic o tšwa kgole ga e sa le go tloga ka Sontaga sa April 1945, ge Lennart le Virginia Johnson ba be ba fihla mo gomme ba thoma go bolela ditaba tše dibotse tša Mmušo. Dihlatse tša Jehofa Dominican Republic di tšeela godimo bohwa bja tšona bja moya. Di leboga sebete le boikgafo bjo bo ilego bja dirwa ke bao e bilego ba mathomo ba go amogela therešo nageng ye. Eupša go feta moo, di tšeela godimo kudu tokelo yeo di nago le yona gona bjale ya “go nea bohlatse bjo bo tletšego mabapi le mmušo wa Modimo.” (Dit. 28:23) Di lebeletše pele letšatšing leo ka lona bohle sehlakahlakeng se gotee le barapedigotee le tšona lefaseng ka moka di tlago go opela gotee ka gore: “Jehofa bjale ke kgoši! Anke lefase le thabe. Anke dihlakahlaka tše dintši di hlalale.”—Ps. 97:1.


text:
Bjale ke Tseba Modimo yo ke mo Rapelago
Moebangedi wa Pentekoste yoo go bego go thwe o na le matla a go fodiša o ile a re etela. Ge a be a nkgwatha, ke ile ka wa ka idibala, “ka bolawa moyeng.” Ge ke phafoga, ke ile ka bonagala ke ena le seo ke bego ke se nyaka—matla a go fodiša. Ke’ng seo se dirilego gore ke be le maitemogelo a, gona a ile a kgoma bophelo bja ka bjang? Pele ke go botša ka seo, e re ke hlalose setlogo sa ka.
KE BELEGETŠWE Ilocos Norte, Philippines, ka December 10, 1968, gomme ke wa bošupa baneng ba lesome. Go swana le batho ba bantši ba Philippines, re ile ra godišwa re le Makatholika. Ke feditše sekolong se phagamego ka 1986, gomme ke be ke duma go ba mooki. Lega go le bjalo, toro yeo ga se ya ka ya phethagala ka gobane ke ile ka babja o šoro. Ge e le gabotse, ke be ke nagana gore ke tlo hwa. Ka ge ke be ke le tlalelong, ke ile ka lopa Modimo gore a nthuše gomme ka mmotša gore ge ke be nka fola, ke be ke tla mo hlankela bophelo bja ka ka moka.
Ge ke fola ka morago ga nako e telele, ke ile ka gopola kholofetšo ya ka go Modimo. Ka gona, ka June 1991, ke ile ka ingwadiša sekolong sa Beibele sa Pentekoste. Go be go thwe tlwaetšo ya sekolong e be e akaretša go hwetša “mpho e sa lefelelwego ya moya o mokgethwa.” Ke be ke nyaka go ba le matla a go fodiša. Sekolo se be se re rutile gore matla a a be a ka hwetšwa ge e ba motho a ikona dijo le go rapela. Lebakeng le lengwe, ge ke be ke leka go dira gore ba nagane gore ke na le mpho yeo, ke ile ka theetša morutwanagotee le nna yoo a bego a rapela ka go hlaboša a le sekhutlwaneng a sa mpone nakong ya go rapela. Ge a be a le kgauswi le go fetša, ke ile ka kitimela moo ke bego ke khuname gona. Ka morago, ka mmotša gore o be a kgopela eng thapelong ya gagwe, gomme a dumela gore bjale ke be ke ena le ‘mpho yeo ye e sa lefelelwego’!
Gaešita le ge ke be ke tšwetša pele dithuto tša ka moo sekolong, ke be ke ena le dipotšišo tše dintši. Ka mohlala, Mateo 6:9 e bolela ka ‘Tate’ le ka “leina” la gagwe. Ke ile ka botšiša dipotšišo tše bjalo ka tše rego, “Tate yoo Jesu a bolelago ka yena ke mang?” le “Ke leina la mang leo le swanetšego go kgethagatšwa?” Dikarabo tša bahlahli ba ka gantši di be di sa kwagale gabotse e bile di sa kgotsofatše. Ba be ba bolela ka Boraro Botee gomme ba re ke sephiri. Seo se ile sa nkgakantšha kudu. Go sa šetšwe seo, ke ile ka tšwela pele ka tlwaetšo ya ka ya go ba moruti.
Go Kopana le Dihlatse tša Jehofa
Sekolong sa Beibele, re ile ra rutwa gore Dihlatse tša Jehofa di be di godiša bodumedi bjo bogolo bja maaka. Gape di be di bitšwa balwa-le-Kriste. Ke ile ka thoma go hloya bodumedi bjo.
Ngwageng wa ka wa bobedi ke le sekolong, ke ile ka etela batswadi ba ka gae nakong ya maikhutšo. Yo mongwe wa bomogolwake, e lego Carmen, o ile a kwa gore ke gona gae gomme le yena a etela gae. E be e šetše e le modiredi yo a kolobeditšwego le wa nako e tletšego wa Dihlatse tša Jehofa. Ge a be a leka go nthuta ka Modimo, ke ile ka mo araba ke galefile o šoro ka re: “Ke šetše ke tseba Modimo yoo ke mo hlankelago!” Ka morago ga go mo roga ke hlabošitše lentšu, ke ile ka mo kgorometša gomme ka se sa mo fa sebaka se sengwe sa go bolela le nna.
Ge ke se na go boela sekolong sa Beibele, Carmen o ile a nthomela kopi ya poroutšha ya Na o Swanetše go Dumela Boraro Botee? * Gateetee ke ile ka e šošobanya gomme ka e lahlela mollong. Ke be ke sa mmefeletše.
Go Dira Tšwelopele Bjalo ka Moruti
Ge ke tšwetša pele dithuto tša ka sekolong sa Beibele, ke ile ka kgona go sokolla batho ba itšego. Ke ile ka thaba kudu ge mma le kgaetšedi ya ka ba be ba ntlatša bodumeding bja Pentekoste.
Ka March 1994, ke ile ka aloga sekolong sa Beibele sa Pentekoste. Bjalo ka ge go boletšwe matsenong, moebangedi yo a bego a re etetše o be a le gona ka nako yeo. Ka moka ga rena dialoga re be re nyaka go ba le yena ka gobane re be re dumela gore o be a ena le matla a go fodiša. Re ile ra ema le yena sethaleng, re tabogataboga le go opa magoswi le yena re sepedišana le modumo wa diletšo. Ke moka, yo mongwe le yo mongwe yoo a bego a mo kgwatha o be a ewa, a “bolawa moyeng.” * Ge a be a nkgwatha, le nna ke ile ka wa gomme ka idibala. Ge ke phafoga, ke be ke tšhogile, eupša ke ile ka kwa gore bjale ke be ke ena le matla a go fodiša, ka baka leo ke ile ka thaba.
Kapejana ka morago ga moo, ke ile ka diriša matla ao go fodiša ngwana yoo a bego a babja kudu a ena le letadi le lešoro. Ge ke be ke rapela, gateetee ngwana yoo o ile a thoma go tšwa kudumela gomme letadi leo la fela. Mafelelong, ke ile ka ikwa nka phethagatša kholofetšo ya ka go Modimo. Lega go le bjalo, seo se makatšago ke gore ke ile ka ikwa ke sa kgotsofala. Ka garegare, ke be ke dumela gore go na le Modimo o tee feela, eupša ke be ke sa nape ke mo tseba. Le gona, ke be ke ena le dipelaelo tše hlobaetšago ka dithuto tše dintši tša kereke.
Ke ile ka diriša matla ao go fodiša ngwana yoo a bego a babja kudu a ena le letadi le lešoro
Dilo Tšeo di Fetotšego Kgopolo ya ka
Ka morago ga ditiragalo tšeo, ke ile ka hloya Dihlatse tša Jehofa le go feta. Nako le nako ge ke hwetša dikgatišo tša Dihlatse, ke be ke di tšhuma. Ke moka, go ile gwa direga selo se sengwe se sa letelwago. Ke ile ka makatšwa ke go kwa gore mma o be a se sa nyaka bodumedi bja rena. Carmen o be a ithuta Beibele le yena! Ke ile ka befelelwa mogolwake kudu.
Ke moka ke ile ka hwetša makasine wa Phafoga! ka ngwakong wa mma. Ka mo go tlwaelegilego ke be ke tla o tšhuma. Eupša ka ge ke be ke nyaka go tseba seo a bego a se bala, ke ile ka phetla matlakala a yona ka lebelo. Ke ile ka bona sehlogo seo se lego mabapi le motho yoo e kilego ya ba modumedi yoo a tiilego wa seo kereke e bego e se ruta. Lega go le bjalo, ge a be a thoma go bala dikgatišo tša Dihlatse gotee le Beibele, o ile a kgodišega gore dithuto tša Boraro Botee, dihele le go se hwe ga moya e be e se tša mangwalo. Pelo ya ka e ile ya kgomega. Tšeo ke tšona dilo tšeo ke bego ke nyaka go di kwešiša. Go tloga ka nako yeo, ke ile ka hlologelwa nako yeo ka yona ke tlago go kwešiša therešo ya Beibele.
Ka morago ga go bala sehlogo se sengwe ka makasineng wa Phafoga! seo se bolelago ka motho yo a bego a lemaletše bjala le dihlaretagi yoo a ilego a dira diphetogo tše dikgolo gomme a kaonefatša bophelo bja gagwe ka baka la go ithuta Beibele, ke ile ka thoma go bala dikgatišo tše oketšegilego tša Dihlatse. Ke ile ka hwetša kopi ya poroutšha ya Leina la Modimo Leo le Tlago go ba Gona ka mo go sa Felego. * Ge ke bala poroutšha yeo, ke ile ka ithuta gore leina la Modimo ke Jehofa. Ke ile ka thabišwa kudu ke go ithuta therešo ka Modimo a nnoši wa therešo!—Doiteronomio 4:39; Jeremia 10:10.
Ke ile ka thabišwa kudu ke go ithuta therešo ka Modimo a nnoši wa therešo!
Ke ile ka tšwela pele ke bala ka sephiring le go ithuta ditherešo tše dingwe tše dintši tša Beibele. Ka mohlala, sekolong sa Pentekoste ke be ke rutilwe gore Jesu ke Modimo, eupša ke ile ka ithuta go tšwa Beibeleng gore Jesu ke “Morwa wa Modimo yo a phelago.”—Mateo 16:15, 16.
Boemo bja Pelo ya ka bo a Fetoga
Ge ke be ke bona Carmen gape, o ile a makala ge ke be ke mo kgopela kopi ya poroutšha ya Leina la Modimo Leo le Tlago go ba Gona ka mo go sa Felego le dikgatišo tše dingwe. Ke be ke feditše nywaga e mentši ke le sekolong seo sa Beibele, eupša ke be ke se ka rutwa therešo moo; ke be ke foufaditšwe. Ga bjale ke be ke thabišitšwe kudu ke ditherešo tšeo ke bego ke ithuta tšona ka Beibeleng. Ke ile ka kwešiša ka mo go feletšego seo se bolelwago ke mantšu a Jesu a rego: “Le tla tseba therešo gomme therešo e tla le lokolla.” (Johane 8:32) Ditherešo tšeo di be di thomile go fetoša bophelo bja ka.
Ditherešo tše di be di thomile go fetoša bophelo bja ka
Ke ile ka tšea nako e teletšana ke nagana gore nka rapela Jehofa Modimo ka sephiring gomme ka tšwela pele ke le moruti. Go se go ye kae ke ile ka lemoga gore ke be nka se sa kgona go ruta dithuto tše dintši tša kereke. Lega go le bjalo, ke be ke boifa. Ke be ke tla iphediša bjang ge e ba ke tlogela go ba moruti? Kereke e be e tlontlollwa e le ruri ge e ba yo mongwe wa baruti ba yona a fetoga yo mongwe wa Dihlatse tša Jehofa! Ka baka leo ke ile ka tšwela pele ke ruta bjalo ka moruti, eupša ke be ke phema dithuto tša maaka tša kereke.
Ge ke be ke bona mogolwake Carmen gape, o ile a šišinya gore ke ye sebokeng sa Dihlatse tša Jehofa. Ka ge ke be ke tlwaetše go ya kerekeng ya rena e kgolo ya Laoag City, ke ila ka nyaka lefelo la moo la Dihlatse la diboka, Holo ya Mmušo, ka sephiring. Ke ile ka tsebišwa Alma Preciosa Villarin, yoo gape a bego a bitšwa Precious, e lego modiredi wa nako e tletšego wa phuthegong yeo. Gaešita le ge ke be ke sa na le maikwelo a fošagetšego ka Dihlatse, ke ile ka dumela gore a ithute Beibele le nna.
Mogolwake o ile a nthuta ditherešo tša Beibele a sa fele pelo. Ga bjale ke be ke bona moya o swanago wa go se fele pelo go Precious. O ile a nthuša kudu gore ke kwešiše Beibele, gaešita le ge ke be ke ferekana, ke leka go ngangišana le yena e bile ka dinako tše dingwe ke hlaboša lentšu, e le ge ke kgomaretše dilong tše dingwe tšeo ke bego ke di rutilwe nakong e fetilego. Ke ile ka kgongwa kudu ke ge Precious le Dihlatse tše dingwe ba mpontšha go nkgahlegela, boikokobetšo le boleta. Se se ile sa ntšhušumeletša gore ke nyake go hlankela Jehofa.
Ka July 1995, ke ile ka lemoga gore ke be ke swanetše go fo tlogela maemo a ka bjalo ka moruti. Ka baka la’ng? Kutollo 18:4 e bolela ka bodumedi bja maaka ka tsela ya seswantšhetšo gomme e re: “Etšwang go yena batho ba ka, ge e ba le sa nyake go ba le kabelo le yena dibeng tša gagwe, le ge e ba le sa nyake go amogela karolo ya dikotlo tša gagwe.” Ke be ke tla iphediša bjang? Baheberu 13:5 e nthutile gore ge e ba re dira thato ya Modimo, o holofetša gore: “Le ka mohla nka se ke ka go tlogela le ge e le go go lahla.”
Gaešita le ge tate le kgaetšedi ya ka ga bjale ba be ba nkganetša o šoro, dibeke tše pedi pele ga ge ke kolobetšwa bjalo ka Hlatse, ke ile ka rapa sebete ka ya gae go yo tšhuma dilo ka moka tšeo ke bego ke di diriša modirong wa ka wa nakong e fetilego bjalo ka moruti. Ka morago ga go dira bjalo, ke ile ka lemoga gore matla le ge e le afe a kgethegilego ao ke bego ke ena le ona nakong e fetilego a be a se sa le gona. Nakong e fetilego, ge ke be ke robala, ke be ke ekwa ke ena le segateledi seo se bego se sa tloge. Segateledi seo le sona se ile sa tloga. Meriti yeo ke bego ke e bona lefasetereng la phapoši ya ka e ile ya se sa hlwa e bonagala. Thutong ya ka ya Beibele ke ithutile gore dilo le ge e le dife tšeo go thwego ke dimpho lehono, go swana le matla a go fodiša, ga di tšwe go Modimo eupša di tšwa go meoya e kgopo. Ke thabile kudu gore ke kgonne go tšwa ditutuetšong tša yona, go fo swana le ngwanenyana wa mohlanka yoo Paulo a ilego a mo phološa go “motemona wa bonoge.”—Ditiro 16:16-18.
E ile ya ba mo go thabišago e le ruri go kolobetšwa gotee le mma bjalo ka Dihlatse tša Jehofa ka September 1996! Ka morago ga go kolobetšwa, ke ile ka ingwadiša bjalo ka modiredi wa nako e tletšego wa Dihlatse tša Jehofa gomme ke thabetše go hlankela ke le yena ka nywaga e mentši.
Ga bjale ke nyalane le monna wa ka, e lego Silver. Re šoma ka thata re le mmogo go tlwaetša morwedi wa rena ka tsela ya therešo ya Beibele. Ba bangwe ba bomogolwake le bana ba gešo le bona ba re tladitše go hlankeleng Jehofa. Gaešita le ge ke itshola bakeng sa go fetša nywaga e mentši ke sa tsebe Modimo gabotse, ke thabile kudu gore ga bjale ke tseba Modimo yo ke mo hlankelago.
^ ser. 10 E gatišitšwe ke Dihlatse tša Jehofa eupša ga bjale ga e sa gatišwa.
^ ser. 13 Go “bolawa moyeng” go bolela tiragalo e itšego madumeding a mangwe yeo go yona go dumelwago gore “moya” o tla go badumedi ka matla a magolo kudu moo o ba wetšago fase.
^ ser. 18 E gatišitšwe ke Dihlatse tša Jehofa.


text:
Prejudice as moral action in Christian ethical decision-making
Published: 06 May 2010
Abstract
--- Abstract translated into Sipedi ---
Khuetšo ya dikakanyo tša mosekaseki e le tiro ya maitshwaro mo go tšeeng diphetho ka maitshwaro a maleba
Senaganwa
Ge re šeditše ditsela tša go fapana tša ka fao Bibele e šomišwago ka gona, mošomo wa maitshwaro a maleba tlhathollong le tshekakong ya Bibele le mošomo wa go tshwenyega ka taba ya maitshwaro a maleba ao a huetšago Mokriste bjalo ka moemedi wa maitshwaro di ka se aroganywe. Pampiri ye e tlo swaragana le tswalano magareng ga mosekaseki bjalo ka moemedi wa maitshwaro, a diriša Bibele mo go tšeeng diphetho tša maitshwaro a maleba le mafapa ao a bopago motheo wa mathomo fao go tšewago diphetho tša maitshwaro a maleba, mabapi le tokologo ya maitshwaro a botse e le seo se kgonagatšago kwešišo ya tiro ya maitshwaro. Mo pampiring ye re tšea gore maitshwaro a botse ao a sepedišanago tsela le ka fao maitshwaro a botse a Mokriste a hlathwago ka maikarabelo a gagwe ka gona ka kakaretšo, a dira gore Bibele e šomišwe ka maikarabelo mo go tšeweng ga diphetho ka maitshwro a botse. Dikakanyo tša mosekaseki(kwešišo ya motheo) tšeo di theilwego godimo ga maitshwaro a botse a maikarabelo di dumelela mosekaseki go itshwarelela ka therešo ye e akanywago ya temana, tšeo di tšwago go modiro wa tshekatsheko woo o hlohleletšago maitshwaro a maleba ka tsela ya maikemišetšo le go hlotla e le tswalano magareng ga digwalo tšefetilego le mosekaseki wa ga bjale.
--- End of translation ---


text:
THUŠO BAKENG SA LAPA | LENYALO
Kamoo o ka Lebalelago
THLOHLO
Gantši ge wena le molekane wa gago le ngangišana, o rotoša ditaba tša nakong e fetilego gomme o lokeletša dikgopi tša kgale tšeo nkabego di rarolotšwe kgale. Bothata ke’ng? Go ka direga gore yo mongwe wa lena goba bobedi bja lena ga le tsebe tsela ya go lebalela.
Le ka ithuta. Lega go le bjalo, sa pele elang hloko lebaka leo go ka bago thata gore monna le mosadi ba lebalelane.
LEBAKA LA GO DIREGA GA SEO
Matla a taolo. Banna le basadi ba bangwe ba gana go lebalela balekane ba bona e le gore motho a laole molekane wa gagwe ka tsela e itšego. Ka gona, ge go rotoga ngangišano, ba diriša seo se diregilego nakong e fetilego gore ba laole balekane ba bona.
Go boloka sekgopi. Mabadi a dikgopi tša nakong e fetilego a ka tšea nako e telele go fola. Molekane yo mongwe a ka re: ‘Ke a go lebalela’ eupša a sa dutše a bolokile sekgopi sa nakong e fetilego—mohlomongwe a duma go itefeletša.
Go nyamišwa. Batho ba bangwe ba tsena lenyalong ba nagana gore bophelo bo tla swana le nonwane e itšego ya tša marato. Ka gona ge go rotoga diphapano, ba gana go fetola dipono tša bona, ba ipotšiša gore go tla bjang gore balekane ba bona bao ba bego ba nagana gore ba swanelana le bona ba be le pono e fapanego. Go ba le ditebelelo tše di sa kwagalego go ka dira gore motho a sekamele go swayeng diphošo go e na le gore a lebalele.
Go se kwešišane. Balekane ba bantši ba gana go lebalela ka gobane ba sa kwešiše gore go lebalela go bolela eng. Ka mohlala ba bolela gore:
Ge e ba ke mo lebalela, ke tla be ke nyenyefatša phošo yeo a e dirilego.
Ge e ba ke mo lebalela, ke swanetše go lebala seo se diragetšego.
Ge e ba ke mo lebalela, ke gona ge ke ipiletša mathata.
Ruri go lebalela ga go bolele le setee sa dilo tšeo di lego ka mo godimo. Lega go le bjalo, go lebalela go ka ba thata—kudukudu magareng ga monna le mosadi.
SEO O KA SE DIRAGO
Kwešiša seo go lebalela go se akaretšago. Ka dinako tše dingwe, ka Beibeleng polelwana “go lebalela” e bolela “go tlogela.” Ka gona ga se ka mehla go lebalela go nyakago gore o lebale selo seo se diragetšego goba go nyenyefatša phošo e itšego. Ka dinako tše dingwe go bolela go fo tlogela taba, bakeng sa go hola wena le lenyalo la gago.
Ela hloko ditlamorago tša go se lebalele. Ditsebi tše dingwe di bolela gore go boloka sekgopi go ka bea bophelo bja gago kotsing e kgolo ya go hlaselwa ke malwetši mmeleng le maikwelong, go akaretša bolwetši bja kgateletšego ya monagano le bja madi a magolo—re se sa bolela ka tshenyo yeo go e bakago lenyalong la gago. Beibele e bolela gabotse ge e re: “Bontšhanang botho, le šokelane ka bonolo, le lebalelane ka bolokologi.”—Baefeso 4:32.
Ela hloko mehola ya go lebalela. Go lebalelana go dira gore wena le molekane wa gago le botane go e na le gore le balelane diphošo. Ka morago seo se le thuša gore le se swarelane dikgopi gomme sa dira gore lerato la lena le gole.—Molao wa motheo wa Beibele: Bakolose 3:13.
Eba le pono ya kgonthe ka dilo. Go bonolo go ba yo a lebalelago ge e ba o amogela seo molekane wa gago a lego sona, mafokodi a gagwe le tše dingwe. Puku ya Fighting for Your Marriage e re: “Ge e ba o lebiša tlhokomelo go seo o sa se hwetšago, go bonolo go lebala seo o šetšego o se hweditše. Ke dilo dife tšeo o nyakago go di šetša boemong bjo?” Gopola gore ga go na motho yo a phethagetšego—go akaretša le wena.—Molao wa motheo wa Beibele: Jakobo 3:2.
Eba le tekatekano. Nakong e tlago ge o kgopišitšwe ke selo seo molekane wa gago a se boletšego goba a se dirilego, ipotšiše gore: ‘Na ruri seo se bohlokwa? Na ke swanetše go letela gore a nkgopele tshwarelo, goba na nka fo tshediša mahlo seo se diregilego gomme ka tšwela pele ka bophelo?’—Molao wa motheo wa Beibele: 1 Petro 4:8.
Ge e ba go nyakega, boledišanang ka bothata. Ka boleta, hlalosa seo se go kgopišitšego le lebaka leo le dirilego gore o ikwe ka tsela yeo. O se ke wa mo naganela goba go mmotša tšeo o mo naganelago tšona, ka ge se se tla fo dira gore molekane wa gago a ikemelele. Go e na le moo, e fo hlalosa kamoo ditiro tša molekane wa gago di go kgomilego ka gona.
Ithute ka mo go oketšegilego
Kamoo le ka Rarollago Mathata
Tsela e botse ya go rarolla bothata e ka dira gore lenyalo leo le tiilego le le thabilego le fapane le lenyalo le fokolago le leo le nolago mooko.


text:
KGAOLO 4
Ke ka Baka La’ng re Swanetše go Hlompha Bolaodi?
“Godišang batho ba mehuta ka moka.”
1, 2. (a) Ke ka baka la’ng re hwetša go le thata go hlompha bolaodi? (b) Ke dipotšišo dife tšeo re tlago go di ahlaahla?
NA O kile wa lebelela kamoo ngwana a arabelago ka gona ge a kgopelwa go dira selo seo a tlogago a sa rate go se dira? Sefahlego sa mošemanyana yoo se go botša kamoo a ikwago ka gona. O kwa lentšu la motswadi wa gagwe, e bile o a tseba gore o swanetše go hlompha bolaodi bja motswadi wa gagwe. Eupša mo lebakeng le, o tloga a sa nyake go kwa. Boemo bjo a lego go bjona, bo bontšha selo seo se re diragalelago ka moka ga rena.
2 Ga se ka mehla go lego bonolo gore re hlomphe bolaodi. Na ka dinako tše dingwe o hwetša go le thata go hlompha bao ba go okametšego? Ge e ba go le bjalo, tseba gore ga o noši ntweng yeo. Re phela nakong yeo go bonagalago go hlompha bolaodi go se sa hlwago go tšeelwa godimo. Lega go le bjalo, Beibele e re re swanetše go hlompha bao ba re okametšego. (Diema 24:21) Ge e le gabotse, go dira se go bohlokwa ge e ba re nyaka go dula leratong la Modimo. Ka gona, go ba le dipotšišo tšeo re ipotšišago tšona. Ke ka baka la’ng re thatafalelwa ke go hlompha bolaodi gakaakaa? Ke ka baka la’ng Jehofa a nyaka gore re dire se, le gona ke’ng seo se ka re thušago gore re kwe? Mafelelong, ke ka ditsela dife re ka bontšhago gore re hlompha bolaodi?
LEBAKA LEO GO LEGO THATA GO HLOMPHA BOLAODI
3, 4. Sebe le go se phethagale di thomile bjang, le gona ke ka baka la’ng go se phethagale ga rena go re thatafaletša go hlompha bolaodi?
3 Anke ka boripana re hlahlobeng mabaka a mabedi ao a dirago gore re thatafalelwe ke go hlompha bolaodi. Lebaka la pele ke ka gobane re se ra phethagala; lebaka la bobedi ke gore batho bao ba re okametšego le bona ga se ba phethagala. Go ba le sebe le go se phethagale ga batho go thomile kgale kudu, morago kua tšhemong ya Edene ge Adama le Efa ba be ba rabela bolaoding bja Modimo. Ka gona sebe se thomile ka baka la borabele. Go tloga ka nako yeo go fihla lehono, re belegwa re na le moya wa borabele.
4 Ka baka la go ba ga rena batho ba sebe, boikgogomošo le boikgantšho di bonagala di itlela feela go rena, mola e le gore boikokobetšo ke sona seka sa bohlokwa kudu seo re swanetšego go se hlagolela kamoo re ka kgonago gomme re se kgomarele. Gaešita le ge re ile ra botega ka nywaga e mentši tirelong ya Modimo, re ka ikhwetša re le manganga re bile re ikgogomoša. Ka mohlala, ela hloko mohlala wa Kora yo a ilego a ema ka potego le batho ba Jehofa mathateng a mantši. Go dutše go le bjalo, o ile a kganyoga bolaodi gomme ka bonganga a rabela go Moshe monna yo boletaleta yo a phetšego mehleng yeo. (Numeri 12:3; 16:1-3) Nagana le ka Kgoši Usia, yo boikgogomošo bja gagwe bo ilego bja dira gore a tsene tempeleng ya Jehofa gomme a dire tirelo e kgethwa yeo go bego go laetšwe gore e dirwe ke baperisita feela. (2 Dikoronika 26:16-21) Banna bao ba ile ba otlwa o šoro ka baka la borabele bja bona. Lega go le bjalo, mehlala ya bona e mebe ke dikgopotšo tše di holago go rena ka moka. Re swanetše go lwantšha boikgogomošo bjo bo dirago gore re thatafalelwe ke go hlompha bolaodi.
5. Batho bao ba sa phethagalago ba ile ba diriša bjang bolaodi bja bona gampe?
5 Ka lehlakoreng le lengwe, batho bao ba sa phethagalago bao e lego balaodi ba ile ba dira gore batho ba se ke ba hlompha bolaodi. Bontši bja bona ba bile ba sehlogo, ba gobogilego goba ba šoro. Ge e le gabotse, histori ya batho e tletše ka pego ya go dirišwa ga matla gampe. (Bala Mmoledi 8:9) Ka mohlala, Saulo e be e le monna wa go loka le yo a ikokobeditšego ge Jehofa a be a mo kgetha gore e be kgoši. Lega go le bjalo, o ile a ba le boikgogomošo le lehufa; ke moka a tlaiša monna yo a botegago Dafida. (1 Samuele 9:20, 21; 10:20-22; 18:7-11) Ka morago, Dafida o ile a ba yo mongwe wa dikgoši tše kaone tšeo Isiraele e kilego ya ba le tšona, eupša o ile a diriša matla a gagwe gampe ge a be a tšea mosadi wa Uria wa Mohethe gomme a romela monna yoo yo a se nago molato gore a ete pele madira a ntwa e le gore a bolawe tlhabanong. (2 Samuele 11:1-17) Ruri, go se phethagale go thatafaletša batho gore ba diriše matla gabotse. Le gona ge balaodi ba sa hlomphe Jehofa, ba diriša matla gampe kudu le go feta. Ka morago ga go hlalosa kamoo bomopapa ba Katholika ba ilego ba baka tlaišo yeo e apareditšego gohle, mokgoma wa Brithania o ile a ngwala gore: “Go ba le matla go dira gore batho ba senye gomme go ba le matla a feletšego go senya ka mo go feletšego.” Re sa dutše re gopola pego ye ya go dirišwa gampe ga bolaodi historing ya motho, anke re hlahlobeng potšišo e rego: Ke ka baka la’ng re swanetše go hlompha bolaodi?
KE KA BAKA LA’NG RE SWANETŠE GO HLOMPHA BOLAODI?
6, 7. (a) Lerato la rena la go rata Jehofa le swanetše go re tutueletša go dira’ng, gona ka baka la’ng? (b) Boikokobetšo bo akaretša boemo bofe bja kgopolo, gomme re ka bo bontšha bjang?
6 Mabaka a kaone kudu a go hlompha bolaodi a tšwa leratong
7 Tlhompho e bjalo e bolela se se fetago go fo kwa feela. Re kwa Jehofa ka mehla ka gobane re mo rata. Lega go le bjalo, go tla ba le dinako tše dingwe moo re tlago go thatafalelwa kudu ke go mo kwa. Dinakong tše swanago le tšeo, le rena go swana le mošemanyana yo go boletšwego ka yena mathomong a kgaolo ye, go tla nyakega gore re ithute boikokobetšo. Re a gopola gore Jesu o ile a ikokobeletša go dira thato ya Tatagwe gaešita le ge go dira bjalo go be go ka bonagala go le thata. O ile a botša Tatagwe gore: “Go se phethege thato ya ka eupša go phethege ya gago.”
8. (a) Ke’ng seo gantši lehono se akaretšwago ke go ikokobeletša bolaodi bja Jehofa, gomme se se bontšha’ng ka maikwelo a Jehofa ka taba ye? (b) Ke’ng seo se ka re thušago gore re kwe keletšo gomme re amogele tayo? (Bona lepokisi go “ Theetša Keletšo Gomme o Amogele Tayo”.)
8 Go ba gona, lehono Jehofa ga a bolele le rena ka go lebanya; o diriša Lentšu la gagwe le batho bao e lego baemedi ba gagwe lefaseng. Ka gona, gantši re ikokobeletša bolaodi bja Jehofa ka go hlompha batho bao a ba beilego, goba bao a ba dumeletšego go tšwela pele ba le maemong a go re okamela. Ge re ka rabela go batho bao
9. Ke ka baka la’ng go rata ga rena magagabo rena go re tutueletša go hlompha bolaodi? Nea mohlala wa kamoo seo se ka diregago ka gona.
9 Re bile re hlompha bolaodi ka baka la ge re rata magagabo rena. Seo se bjalo bjang? Anke o nagane o le lešole leo e lego karolo ya madira. Gore go be le katlego, gaešita le go phologa ga madira a mangwe, go ithekgile ka tirišano yeo lešole le lengwe le le lengwe le nago le yona le ka go kwa le go hlompha tshepedišo ya bolaodi bja sešole. Ge e ba o ka tšeela fase thulaganyo yeo ka gore o rabele, mašole ka moka ao o dirišanago le wona a ka ba kotsing. Therešo ke gore madira a batho a baka tshenyo e šiišago lefaseng lehono. Lega go le bjalo, Jehofa o na le madira ao a dirago se se lokilego feela. Beibele e bolela ka Modimo ka makga a makgolo e le “Jehofa wa madira.” (1 Samuele 1:3) Ke Molaodi wa dibopiwa tše dintši tše matla tša moya. Ka dinako tše dingwe, Jehofa o swantšha bahlanka ba gagwe ba lefaseng le madira, goba lekoko. (Psalme 68:11; Hesekiele 37:1-10) Ge e ba re ka rabela go batho bao Jehofa a ba beilego gore ba re okamele, na go dira bjalo ga se go bea mašole a moya ao re dirišanago le wona kotsing? Ge Mokriste a rabela go bagolo bao ba kgethilwego, batho ba bangwe ka phuthegong le bona ba ka tlaišega. (1 Bakorinthe 12:14, 25, 26) Ngwana ge a rabela, lapa moka le ka tlaišega. Ka gona re bontšha magagabo rena lerato ka go hlagolela moya wa tlhompho le wa tirišano.
10, 11. Kganyogo e swanetšego ya gore re holege e ka re tutueletša bjang gore re kwe bolaodi?
10 Re hlompha bolaodi ka gobane seo se a re hola. Ge Jehofa a re kgopela gore re hlomphe bolaodi, gantši o bolela mehola yeo e tla tlišwago ke go dira seo. Ka mohlala, o botša bana gore ba kwe batswadi ba bona e le gore ba tle ba phele bophelo bjo botelele le bjo bo thabišago. (Doiteronomio 5:16; Baefeso 6:2, 3) O re botša gore re hlomphe bagolo ba phuthego ka gobane ge e ba re sa dire bjalo seo se tla re gobatša moyeng. (Baheberu 13:7, 17) E bile o re botša gore re hlomphe balaodi ba mmušo e le gore re šireletšege.
11 Na ga o dumele gore go tseba lebaka leo Jehofa a nyakago gore re kwe go re thuša gore re hlomphe bolaodi? Ka gona, anke re eleng hloko mokgwa wo re ka o dirišago go hlompha bolaodi dibopegong tše tharo tša bohlokwa tša bophelo.
KAMOO RE KA BONTŠHAGO TLHOMPHO KA LAPENG
12. Ke karolo efe yeo Jehofa a e abelago monna yo a nyetšego le tate ka lapeng, gomme banna bao ba ka phetha karolo yeo bjang?
12 Jehofa o rulagantše thulaganyo ya lapa ka boyena. Ka ge ka mehla e le Modimo wa thulaganyo, o rulagantše lapa ka tsela yeo le ka atlegago. (1 Bakorinthe 14:33) O nea monna yo a nyetšego le tate matla a gore ba be dihlogo tša lapa. Monna wa lapa o hlompha Hlogo ya gagwe, e lego Kriste Jesu, ka go ekiša tsela yeo Jesu a dirišago bohlogo ka phuthegong. (Baefeso 5:23) Ka gona, monna wa lapa ga se a swanelwa go palelwa ke go phethagatša boikarabelo bja gagwe eupša o swanetše gore a bo phethagatše senna; e bile a se ke a ba mogateledi goba yo thata, go e na le moo e be yo lerato, yo a naganelago le yo botho. O dula a gopola gore matla a gagwe a lekanyeditšwe
Tate yo e lego Mokriste o ekiša tsela yeo Kriste a bontšhago bohlogo ka yona
13. Mosadi yo a nyetšwego le mma ba ka phethagatša bjang karolo ya bona ka lapeng ka tsela yeo e kgahlago Jehofa?
13 Mosadi yo a nyetšwego le mma o swanetše go ba mothuši wa monna wa gagwe, goba motlatši wa gagwe. Le yena o neilwe matla ka lapeng, ka gobane Beibele e bolela ka “molao wa mmago.” (Diema 1:8) Go ba gona, matla a mosadi a ka tlase ga a monna wa gagwe. Mosadi wa Mokriste o hlompha taolo ya monna wa gagwe ka gore a mo thuše gore a phethagatše karolo ya gagwe e le hlogo ya lapa. Ga a mo nyenyefatše, ga a mo hlalefetše goba go mo amoga matla ao a nago le ona. Go e na le moo, o a mo thekga e bile o dirišana le yena. Ge e ba a sa dumelelane le diphetho tšeo monna wa gagwe a di dirago, ka tlhompho o mmotša kamoo yena a ikwago ka gona ka diphetho tšeo, eupša o dula a ikokobeditše. Ge e ba monna wa gagwe e se modumedi, a ka no lebeletšana le maemo a hlohlago, lega go le bjalo go itshwara ga gagwe ka go ikokobetša go ka tutuetša monna wa gagwe gore a tsome Jehofa.—Bala 1 Petro 3:1.
14. Bana ba ka thabiša bjang Jehofa le batswadi ba bona?
14 Bana ge ba ekwa tatago bona le mmago bona ba thabiša pelo ya Jehofa. Ba bile ba godiša batswadi ba bona le go ba thabiša. (Diema 10:1) Malapeng a motswadi o tee, bana ba diriša molao o swanago wa motheo wa go kwa, ba tseba gore motswadi wa bona le yena a ka be a nyaka thekgo ya bona e kgolwanyana ya gore ba mo thekge le go dirišana le yena. Go ba le khutšo le lethabo le legolo malapeng ao go ona ditho ka moka di phethagatšago dikarolo tša tšona tšeo Modimo a di abetšego tšona. Se se godiša Mothomi wa malapa ka moka, e lego Jehofa Modimo.
TLHOMPHO KA PHUTHEGONG
15. (a) Re ka bontšha bjang gore re hlompha bolaodi bja Jehofa ka phuthegong? (b) Ke melao efe ya motheo yeo e ka re thušago gore re ikokobeletše bao ba re etelelago pele? (Bona lepokisi go “ Kwang Bao ba Etelelago Pele”.)
15 Jehofa o kgethile Morwa wa gagwe gore e be Mmuši phuthegong ya Bokriste. (Bakolose 1:13) Jesu le yena o ile a abela “mohlanka [wa gagwe] yo a botegago le wa temogo” gore a hlokomele dinyakwa tša moya tša batho ba Modimo mo lefaseng. (Mateo 24:45-47) Sehlopha se Bušago sa Dihlatse tša Jehofa se emela sehlopha sa mohlanka. Go etša ge go be go le bjalo diphuthegong tša Bokriste tša lekgolong la pele la nywaga, bagolo lehono ba amogela ditaelo le keletšo go Sehlopha se Bušago, e ka ba ka go lebanya goba ka baemedi ba sona, ba bjalo ka balebeledi ba basepedi. Ge e ba rena re le motho ka o tee ka o tee re hlompha bolaodi bja bagolo ba Bakriste, re kwa Jehofa.
16. Ke ka kwešišo efe bagolo ba kgethwago ka moya o mokgethwa?
16 Bagolo le bahlanka ba bodiredi ga se ba phethagala. Ba na le mafokodi go swana le rena. Lega go le bjalo, bagolo ke “dimpho tšeo e lego banna,” ba neilwe e le gore ba thuše phuthego gore e dule e na le tswalano e matla le Jehofa. (Baefeso 4:8) Bagolo ba kgethwa ka moya o mokgethwa. (Ditiro 20:28) Seo se bjalo bjang? Ka kgopolo ya gore banna ba bjalo ba swanetše gore sa pele ba fihlelele ditshwanelego tšeo di begilwego Lentšung la Modimo leo le buduletšwego. (1 Timotheo 3:1-7, 12; Tito 1:5-9) Go tlaleletša go seo, bagolo bao ba hlahlobago go bona ge e ba ngwanabo rena a fihlelela ditshwanelego tša Mangwalo ba rapelela tlhahlo ya Jehofa ya moya o mokgethwa go tšwa pelong.
17. Ke ka baka la’ng ka dinako tše dingwe basadi ba Bakriste ka diphuthegong tša gabo bona ba swanetše go rwala hlogong ge ba phetha dikabelo?
17 Ka phuthegong, go ka direga gore ka dinako tše dingwe go se ke gwa ba le bagolo le bahlanka ba bodiredi bao ba ka dirago dikabelo tšeo gantši di abelwago bona, go swana le go swara seboka sa tirelo ya tšhemo. Maemong a bjalo, ba bangwe ba bana babo rena bao ba kolobeditšwego ba ka phetha dikabelo tšeo. Ge go se na bana babo rena bao ba kolobeditšwego, gona dikgaetšedi tše di kolobeditšwego tša Bakriste tšeo di swanelegago di ka phetha dikabelo tšeo. Lega go le bjalo, ge e ba mosadi a phetha karolo yeo ka tlwaelo e abelwago motho yo motona yo a kolobeditšwego, mosadi yoo o swanetše go rwala hlogong. * (1 Bakorinthe 11:3-10) Se ga se bolele gore mosadi o tšeelwa fase. Go e na le moo, se nea sebaka sa go hlompha thulaganyo ya Jehofa ya bohlogo ka lapeng gotee le ka phuthegong.
GO HLOMPHA BALAODI BA MMUŠO
18, 19. (a) O ka hlalosa bjang melao ya motheo yeo go boletšwego ka yona go Baroma 13:1-7? (b) Re bontšha bjang tlhompho go balaodi?
18 Bakriste ba therešo ba kgomarela ka kelohloko melao ya motheo yeo go boletšwego ka yona go Baroma 13:1-7 (Bala.) Ge o dutše o bala ditemana tšeo, o ka kgona go bona gore “balaodi ba bagolo” bao go bolelwago ka bona moo ke mebušo ya batho. Ge feela Jehofa a dumeletše mebušo yeo gore e be gona, e dira mediro ya bohlokwa, ya dira gore go be le thulaganyo le go nea ditirelo tšeo di nyakegago. Re hlompha mebušo ye ka go kwa melao. Re kgonthiša gore re lefa metšhelo le ge e le efe yeo re e kolotago, ra tlatša ka mo go swanetšego difomo goba dipampiri tšeo mmušo o ka bego o di nyaka le go latela melao le ge e le efe yeo e akaretšago rena, malapa a rena, kgwebo le diphahlo tša rena. Lega go le bjalo, ga re ikokobeletše mebušo ge e ba e nyaka gore re se kwe Modimo. Go e na le moo, re araba go swana le kamoo baapostola ba bogologolo ba ilego ba araba ka gona ge ba re: “Modimo ke mmuši yo re swanetšego go mo kwa go e na le go kwa batho.”
19 Le gona re hlompha mebušo ka go dirišana le ba bangwe gabotse. Ka dinako tše dingwe re ka dirišana ka go lebanya le bahlankedi ba mmušo. Moapostola Paulo o ile a dirišana le babuši ba etšago Kgoši Heroda Agaripa le Mohlomphegi Fesito. Banna ba ba be ba tloga ba na le diphošo, eupša Paulo o ile a bolela le bona ka tlhompho. (Ditiro 26:2, 25) Re tla ekiša mohlala wa Paulo, go sa šetšwe gore mohlankedi yo re bolelago le yena ke mmuši yo matla goba lephodisa la lefelong la gabo rena. Sekolong, bafsa ba Bakriste ba katanela go hlompha ka tsela e swanago barutiši ba bona le balaodi ba sekolo le bao ba šomago moo. Therešo ke gore ga re hlomphe feela bao ba amogelago ditumelo tša rena; re bile re bontšha tlhompho ge re dirišana le bao ba ganetšago Dihlatse tša Jehofa. Ruri, batho ka kakaretšo bao e sego badumedi ba swanetše go lemoga gore re a hlompha.
20, 21. Ke ditšhegofatšo dife tše dingwe tšeo di tlišwago ke go hlompha bolaodi?
20 Re se ke ra dikadika go hlompha batho ba bangwe. Moapostola Petro o ngwadile gore: “Godišang batho ba mehuta ka moka.” (1 Petro 2:17) Ge batho ba lemoga gore re ba hlompha e le ka kgonthe, ba ka kgahlega kudu. Gopola, seka se ga se sa bonagala mehleng yeno. Ka gona, go se bontšha ke e nngwe ya ditsela tša go bontšha gore re kwa taelo ya Jesu ya gore: “Seetša sa lena a se bonege pele ga batho, e le gore ba bone mediro ya lena e mebotse gomme ba nee Tatago lena yo a lego magodimong letago.”
21 Lefaseng le la leswiswi, batho ba dipelo tše di lokilego ba itlela ka go rata seetšeng sa moya. Ka gona go bontšha ga rena tlhompho ka lapeng, phuthegong le balaoding ba lefase go ka gogela batho ba bangwe gomme gwa ba tutueletša gore ba sepele le rena seetšeng. Yeo ke tebelelo e kgahlišago gakaakang! Lega go le bjalo, gaešita le ge seo se sa direge, go na le seo re ka kgodišegago ka sona. Go hlompha ga rena batho go kgahla Jehofa Modimo le gona go re thuša gore re dule leratong la Modimo. Na wo ga se moputso o mogolo go feta ye mengwe ka moka?
^ par. 17 Go “Go Rwala Hlogong
Ithute ka mo go oketšegilego
Ekwa Badiši ba Jehofa
Balebeledi ba kgethilwe ka moya o mokgethwa gore ba diše phuthego ya Modimo. Ke ka baka la’ng dinku di swanetše go ba kwa?


text:
Batswadi
—Dišang Bana ba Lena
“O tsebe mohlape wa gago.” —DIE. 27:23.
1, 2. (a) Boikarabelo bja modiši wa Isiraeleng ya bogologolo bo be bo akaretša’ng? (b) Batswadi ba swana bjang le badiši?
BADIŠI ba Isiraeleng ya bogologolo ba be ba phela bophelo bjo thata. Ga se feela gore ba be ba swanetše go kgotlelela phišo le go tonya, eupša gape ba be ba swanetše go šireletša mehlape ya bona go dibata le mahodu. Badiši bao ba be ba hlokomela dinku tša bona ka mehla le go alafa tše di babjago goba tše di gobetšego. Ba be ba nea dikwana tlhokomelo e kgethegilego ka gobane di fokola gabonolo e bile ga di na matla a go swana le a dinku tše di godilego.—Gen. 33:13.
2 Batswadi ba Bakriste ba swana le badiši ka ditsela tše itšego, ba bonagatša dika tšeo badiši ba kgonthe ba swanetšego go ba le tšona. Ba na le boikarabelo bja go godiša bana ba bona “ka tayo le temošo ya Jehofa.” (Baef. 6:4) Na mošomo woo o bonolo? Aowa! Bana ba lehono ba lebeletšane le tutuetšo e kgopo ya Sathane gotee le go se phethagale ga bona. (2 Tim. 2:22; 1 Joh. 2:16) Ge e ba o na le bana, o ka ba thuša bjang? Anke re ahlaahleng dilo tše tše tharo tšeo o ka di dirago go diša bana ba gago—ba tsebe, ba fepe gomme o ba hlahle.
TSEBA BANA BA GAGO
3. Ke’ng seo se bolelwago ke gore batswadi ba “tsebe” bana ba bona?
3 Modiši yo botse o hlahloba nku e nngwe le e nngwe ka kelohloko go kgonthišetša gore e phetše gabotse. O ka dira se se swanago ka bana ba gago. Beibele e re: “[Tseba] mohlape wa gago.” (Die. 27:23) Gore o atlege tabeng ye, o swanetše go hlahloba ditiro tša bana ba gago, seo ba se naganago le maikwelo a bona. O ka dira seo bjang? Tsela e nngwe e kaonekaone ke ka go boledišana le bana ba gago ka mehla.
4, 5. (a) Ke mekgwa efe e mengwe yeo e ka thušago bana go ntšhetša batswadi ba bona sa mafahleng? (Bona seswantšho seo se lego mathomong a sehlogo.) (b) Wena o dirile’ng gore bana ba gago ba boledišane le wena ka bolokologi?
4 Batswadi ba bangwe ba hweditše gore go thata kudu go boledišana le bana ba bona ge ba tsena mahlalagading—ba ka thoma go dikadika le go ikwa ba sa lokologe go botša batswadi seo ba se naganago le kamoo ba ikwago ka gona. Ge e ba go le bjalo ka bana ba gago, o ka dira’ng? Go e na le go gapeletša morwa goba morwedi wa gago gore le boledišane nako e telele le dutše fase, leka go diriša dibaka tša ge le iketlile. (Doit. 6:6, 7) O ka ba wa swanelwa ke go dira dilo tše itšego le yena. Le ka ikotlolla maoto goba la sepela gotee ka koloi, la bapala papadi e itšego goba la dira mešongwana e itšego ya ka gae le le gotee. Maemo a bjalo a ge le iketlile a ka thuša bana ba lena bao ba lego mahlalagading go ikwa ba lokologa go le ntšhetša sa mafahleng.
5 Go thwe’ng ge e ba ka morago ga go leka dilo tše ngwana wa gago a sa dikadika go boledišana le wena? O ka leka mokgwa o mongwe. Ka mohlala, go e na le go botšiša morwedi wa gago gore o hlwele bjang, o ka mmotša kamoo wena o hlwelego ka gona. Go ka direga gore a arabele ka go go botša gore yena o hlwele bjang. Goba ge e ba o nyaka go tseba seo ngwana wa gago a se naganago ka taba e itšego, o se ke wa botšiša gore yena o reng ka yona. O ka mmotšiša gore yo mongwe wa bagwera ba gagwe o ikwa bjang ka taba yeo. Ke moka o ka mmotšiša gore ke keletšo efe yeo a bego a ka e nea mogwera wa gagwe tabeng yeo.
6. Ke’ng seo se bolelwago ke go ba le nako ya bana ba gago le go batamelega?
6 Go ba gona, e le gore bana ba gago ba kgone go boledišana le wena ka bolokologi, ba swanetše go bona gore o na le nako ya bona le gore o a batamelega. Ge batswadi ka mehla ba bonagala ba swaregile, bana bao ba lego mahlalagading ba kgetha go itulela le mathata a bona. Go thwe’ng ka go batamelega? Go fo botša ngwana wa gago gore a ka bolela le wena ka nako e nngwe le e nngwe ge a nyaka ga se gwa lekana. Bana ba lena bao ba lego mahlalagading ba swanetše go bona gore le tla theetša mathata a bona goba la se ba galefele. Batswadi ba bantši ba bea mohlala o mobotse tabeng ye. Kayla wa nywaga e 19 o re: “Ke kgona go bolela le tate ka selo se sengwe le se sengwe. Ga a ntsene ganong, e bile ga a nkahlole; o fo ntheetša ka kelohloko. Ka go re’alo ka mehla o nnea keletšo e botse kudu.”
7. (a) Motswadi a ka ba le tekatekano bjang ge a boledišana le ngwana wa gagwe ka ditaba tša go swana le go beana mabaka? (b) Batswadi ba ka galefiša bana ba bona bjang ba sa lemoge?
7 Gaešita le ge o bolela le bana ba gago ka ditaba tše dikgolo—ka mohlala, go beana mabaka—hlokomela gore o se bolele kudu ka dikotsi tša seo moo o lebalago go ba ruta ka tsela ya maleba ya go beana mabaka. Ka mohlala: Akanya o le lebenkeleng la go jela gomme wa hwetša gore pukwana ya go otara dijo e go botša feela ka dikotsi tša dijo tše di nago le mpholo. Ga go pelaelo gore o tla tloga lebenkeleng leo wa yo nyaka le lengwe. Bana ba gago ba ka dira se se swanago ge e ba ka mehla ge ba nyaka keletšo o ba botša ka dikotsi feela. (Bala Bakolose 3:21.) Go e na le moo, leka go ba le tekatekano. Kgaetšedi yo mongwe wa mofsa yo a bitšwago Emily o re: “Ge batswadi ba ka ba bolela le nna ka go beana mabaka, ga ba bolele tše ekego go dira bjalo go fošagetše. Ba gatelela kudu lethabo leo le tlišwago ke go tsebana le motho yo mongwe gabotse le go hwetša molekane wa lenyalo. Seo se nthušitše gore ke se tšhabe go boledišana le bona ka taba ye. Ge e le gabotse, ke nyaka gore ba tsebe motho le ge e le ofe yo ke beanago le yena mabaka go e na le go ba fihlela seo.”
8, 9. (a) Mehola ya go theetša bana ba gago ntle le go ba tsena ganong ke efe? (b) O holegile bjang ka go theetša bana ba gago ge ba bolela?
8 Ka go dumelelana le seo Kayla a se boletšego, le ka bontšha gore le a batamelega ka go theetša bana ba lena ka go se fele pelo. (Bala Jakobo 1:19.) Mma yo mongwe yo a se nago molekane yo a bitšwago Katia o dumela ka gore: “Mathomong, ke be ke felela morwedi wa ka pelo. Ke be ke dula ke mo tsena ganong ge a bolela. Lebaka ke gore ke ba ke lapile kudu go ka mo theetša goba ke sa nyake a ntshwenya. Ka ge ga bjale ke lahlile mokgwa woo, morwedi wa ka o kgona go boledišana le nna. Re bagwera ba bagolo.”
9 Tate yo a bitšwago Ronald o bile le phihlelo e swanago ka morwedi wa gagwe yo a lego mahlalagading. O re: “Ge a be a mpotša gore o ratana le mošemane yo a itšego sekolong, ke ile ka thoma ka go ferekana. Eupša ka morago ga go naganišiša kamoo Jehofa a sa felelego bahlanka ba gagwe pelo le go dirišana le bona ka tekatekano, ke ile ka nagana gore ke swanetše go nea morwedi wa ka sebaka sa go hlalosa maikwelo a gagwe pele nka leka go mo phošolla. Ke leboga gore ke ile ka dira sona seo! E be e le la mathomo ke kwešiša maikwelo a morwedi wa ka. Ge a feditše go bolela, ke ile ka hwetša go le bonolo go boledišana le yena ka tsela e lerato. Se se kgahlišago ke gore o ile a amogela keletšo ya ka. O ile a mpotša go tšwa pelong gore o tla tlogela seo a bego a se dira.” Go boledišana le bana ba gago ka mehla go dira gore o dule o bulegetšwe ke dikgoro ge o nyaka go bolela le bona ka seo ba se naganago le ka maikwelo a bona. Seo se tla dira gore o kgone go ba thuša go dira diphetho tše dibotse bophelong. *
FEPA BANA BA GAGO
10, 11. O ka thuša bana ba gago bjang gore ba se ke ba aroga?
10 Modiši yo botse o a tseba gore nku le ge e le efe e ka aroga mohlapeng. Mohlomongwe e gogelwa ke bjang bjo botala kua kgojana gomme ya feleletša e arogile mohlapeng. Ka mo go swanago, ngwana a ka thoma go aroga moyeng, a goketšwa ke bagwera ba babe goba boithabišo bjo bo gobogilego. (Die. 13:20) O ka thibela bjang boemo bjo?
11 Ge o ruta bana ba gago, gata mogato le semeetseng ge o lemoga mafokodi a itšego. Katanela go matlafatša dika tša Bokriste tšeo ba nago le tšona. (2 Pet. 1:5-8) Borapedi bja lapa bja ka mehla ke nako e botse ya gore o dire seo. Ge Tirelo ya Rena ya Mmušo ya October 2008 e be e hlalosa tokišetšo ye e itše: “Dihlogo tša malapa di kgothaletšwa go rwala boikarabelo bjoo Jehofa a di neilego bjona go kgonthišetša gore lenaneo la thuto ya Beibele ya lapa leo le nago le morero le la ka mehla le a latelwa.” Na o diriša ka botlalo tokišetšo ye e lerato go diša bana ba gago? Kgodišega gore bana ba gago ba tšeela godimo kudu maiteko ao o a dirago go etiša pele go ba hlokomela moyeng.—Mat. 5:3; Bafil. 1:10.
12. (a) Bafsa ba hotšwe bjang ke borapedi bja lapa bja ka mehla? (Akaretša le lepokisi le le rego, “ Ba bo Tšeela Godimo Kudu.”) (b) Wena o hotšwe bjang ke borapedi bja lapa?
12 Ela hloko seo mofsa yo a bitšwago Carissa a se boletšego mabapi le kamoo Borapedi bja Lapa bo hotšego lapa la gabo. O re: “Ke thabela gore ka moka ga rena re dula fase gotee gomme ra boledišana. Ka go dira bjalo, re ba ngatana e tee le go ba le dinako tše dibotse. Tate o swara Borapedi bja rena bja Lapa ka mehla. Go a thabiša go bona a bo tšeela godimo—gomme seo se dira gore le nna ke nyake go bo tšeela godimo. Le gona seo se dira gore ke be le mabaka a oketšegilego a go mo hlompha e le tate le hlogo ya lapa.” Kgaetšedi yo mongwe wa mofsa yo a bitšwago Brittney o itše: “Borapedi bja lapa bo mpatameditše kgauswi le batswadi ba ka. Bo nthuša go bona gore ba tshwenyegile ka mathata a ka le gore ba na le taba le nna. Borapedi bja lapa bo matlafatša lapa la gešo le go dira gore le be le botee.” Go molaleng gore go fepa bana ba gago moyeng—kudukudu ka borapedi bja lapa—ke tsela e kaonekaone ya gore o be modiši yo botse. *
HLAHLA BANA BA GAGO
13. Ngwana a ka thušwa bjang gore a hlankele Jehofa?
13 Modiši yo botse o diriša molamo wa gagwe go hlahla mohlape le go o šireletša. O mongwe wa merero ya gagwe e megolo ke go iša dinku tša gagwe “mafulong a mabotse.” (Hesek. 34:13, 14) Ka ge o le motswadi, na ye ga se pakane ya gago ya moya? O nyaka go hlahla bana ba gago gore ba hlankele Jehofa. O nyaka gore bana ba gago ba ikwe go swana le mopsalme yo a ngwadilego gore: “Wena Modimo wa ka, ke kgahlwa ke go dira thato ya gago, molao wa gago o ka garegare ga ka.” (Ps. 40:8) Bana bao ba bago le moya o bjalo ba tla ineela go Jehofa gomme ba kolobetšwa. Eupša ba swanetše go gata mogato woo ge ba godile ka mo go lekanego tlhaologanyong gore ba ka itirela phetho yeo e bile ba tloga ba nyaka go hlankela Jehofa.
14, 15. (a) Pakane ya batswadi ba Bakriste e swanetše go ba efe? (b) Ke ka baka la’ng mofsa yo a lego mahlalagading a ka belaela ditumelo tša rena?
14 Eupša go thwe’ng ge e ba bana ba gago ba bonagala ba sa gole moyeng—mohlomongwe ba bile ba belaela ditumelo tša bona? Katanela go nweletša ka dipelong tša bona go rata Jehofa Modimo le go tšeela godimo dilo ka moka tšeo a re diretšego tšona. (Kut. 4:11) Ke moka ge ba dirile bjalo, ba tla kgona go itirela phetho ya go hlankela Modimo.
15 Lega go le bjalo, go thwe’ng ge e ba mo nakong ye bana ba gago ba belaela ditumelo tša bona? O ka ba diša bjang gomme wa ba thuša go bona gore go hlankela Jehofa ke tsela e di phalago tšohle ya bophelo le gore go dira bjalo go tla ba tlišetša lethabo la ka mo go sa felego? Leka go hwetša lebaka la dipelaelo tša bona. Ka mohlala, na morwa wa gago o tloga a sa dumelelane le dithuto tša Beibele, goba na o fo ba a hloka sebete sa go emela therešo go dithaka tša gagwe? Na morwedi wa gago o tloga a sa kwešiše bohlokwa bja go phela ka ditekanyetšo tša Modimo tša boitshwaro, goba na o fo ba a ikwa a lewa ke bodutu goba a sa amogelwe ke ba bangwe?
16, 17. Batswadi ba ka thuša bana ba bona bjang go dira gore therešo e be ya bona?
16 Go sa šetšwe gore lebaka ke lefe, o ka thuša ngwana wa gago go fenya dipelaelo le ge e le dife tšeo a nago le tšona. Bjang? O mongwe wa mekgwa yeo batswadi ba bantši ba hweditšego o šoma ke wa go kgothaletša morwa goba morwedi wa bona go ntšha sa mafahleng ka go mmotšiša gore: “O ikwa bjang ka go ba Mokriste? Wena o nagana gore mehola ya seo ke efe? Go thatafa ge go etla kae? Na o nagana gore mehola ya go ba Mokriste ke e mentši go feta mathata, e lego mehola yeo re e thabelago gona bjale le ya nakong e tlago? Ke ka baka la’ng o re’alo?” Go ba gona, o swanetše go botšiša dipotšišo tšeo ka mantšu a gago ka tsela e botho le ya bogwera, e sego bjalo ka ge eka o lephodisa. Nakong ya poledišano, le ka ahlaahla Mareka 10:29, 30. Bafsa ba bangwe ba ka nyaka go ngwala dikgopolo tša bona ba diriša dikholomo tše pedi—go ya pele ba ka ngwala mathata a go ba Mokriste gomme go ya bobedi ba ngwala mehola ya seo. Ge le bona dilo tšeo ba di ngwadilego, le ka kgona go lemoga mathata ao ba nago le ona gomme la ba thuša go a rarolla. Ge e ba go le bohlokwa gore re ithute le batho bao ba thabelago puku ya Seo Beibele e se Rutago le ya ‘Lerato la Modimo,’ gona go bohlokwa le go feta gore re ithute le bana ba rena! Na o dira bjalo?
17 Ge nako e dutše e eya, bana ba gago ba tlo swanelwa ke go itirela phetho ya yo ba ratago go mo hlankela. Na o nagana gore ba tla amogela ditumelo tša gago ka mohlolo? Ba swanetše go dira gore therešo e be ya bona. (Die. 3:1, 2) Ge e ba ngwana wa gago a bonagala a na le bothata tabeng ye, ke ka baka la’ng o sa boele morago gomme wa mo ruta dithuto tša motheo? Mo thuše go naganišiša ka dipotšišo tša go swana le gore: “Ke tseba bjang gore Modimo o gona? Ke’ng seo se nkgodišago gore Jehofa Modimo o tloga a na le taba le nna? Ke ka baka la’ng ke dumela gore ditekanyetšo tša Jehofa ke tša go nkhola?” Ipontšhe o le modiši yo botse ka go hlahla ngwana wa gago goba bana ba gago ka go se fele pelo gore ba kgone go hlatsela gore tsela ya Jehofa e di phala tšohle. *—Baroma 12:2.
18. Batswadi ba ka ekiša bjang Modiši yo Mogolo e lego Jehofa?
18 Bakriste ka moka ba therešo ba nyaka go ekiša Modiši yo Mogolo. (Baef. 5:1; 1 Pet. 2:25) Batswadi ka mo go kgethegilego ba swanetše go tseba mohlape wa bona—e lego bana ba bona ba bohlokwa—le go dira sohle seo ba ka se kgonago go ba hlahla gore ba tle ba hwetše ditšhegofatšo tšeo Jehofa a ba holofeditšego tšona. Ka gona, dirang sohle seo le ka se kgonago go diša bana ba lena ka go tšwela pele le ba godišetša tseleng ya therešo!
^ ser. 9 Ge o nyaka ditšhišinyo tše di oketšegilego, bala Morokami wa August 1, 2008, matlakala 10-12.
^ ser. 12 Ge o nyaka go tseba mo go oketšegilego ka taba ye, bala sehlogo se se rego, “Borapedi bja Lapa—Bo Bohlokwa Bakeng sa go Phologa!” ka go Morokami wa October 15, 2009, matlakala 29-31.
^ ser. 17 Taba ye e ahlaahlilwe ka botlalo ka go Morokami wa February 1, 2012, matlakala 18-21.